open-index/open-wikipedia-markdown huggingface dataset:
遼宣宗

**遼宣宗**耶律淳者，小字涅里，興宗第四孫，南京留守、宋魏王和魯斡之子。清寧初，太后鞠育之。既長，篤好文學。昭懷太子得罪，上欲以淳為嗣。上怒耶律白斯不，知與淳善，出淳為彰聖等軍節度使。

天祚即位，進**鄭王**。乾統二年，加**越王**。六年，拜南府宰相，首議制兩府禮儀。上喜，徙**魏王**。其父和魯斡薨，即以淳襲父守南京。冬夏入朝，寵冠諸王。

天慶五年，東征，都監章奴濟鴨子河，與淳子阿撒等三百餘人亡歸，先遣敵里等以廢立之謀報淳，淳斬敵里首以獻，進封**秦晉國王**，拜都元帥，賜金券，免漢拜禮，不名。許自擇將士，乃募燕、雲精兵。東至錦州，隊長武朝彥作亂，劫淳。淳匿而免，收朝彥誅之。會金兵至，聚兵戰于阿里軫斗，敗績，收亡卒數千人拒之。淳入朝，釋其罪，詔南京刻石紀功。

保大二年，天祚入夾山，奚王回離保、林牙耶律大石等引唐靈武故事，議欲立淳。淳不從，官屬勸進曰：「主上蒙塵，中原擾攘，若不立王，百姓何歸？宜熟計之。」遂即位。百官上號**天錫皇帝**，世號為北遼。改保大二年為建福元年，大赦。放進士李寶信等一十九人，遙降天祚為湘陰王。以燕、雲、平、上京、中京、遼西六路，淳主之；沙漠以北、南北路兩都招討府、諸蕃部族等，仍隸天祚。自此遼國分矣。封其妻普賢女為德妃，以回離保知北院樞密使事，軍旅之事悉委大石。又遣使報宋，免歲幣，結好。宋人發兵問罪，擊敗之。尋遣使奉表于金，乞為附庸。事未決，淳病死，年六十。百官諡曰孝章皇帝，廟號宣宗，葬燕西香山永安陵。

遺命遙立秦王定以存社稷，德妃為皇太后，稱制，改建福為德興元年，放進士李球等百八人。時宋兵來攻，戰敗之，由是人心大悅，兵勢日振。宰相李純等潛納宋兵，居民內應，抱關者被殺甚眾。翌日，攻內東門，衛兵力戰，宋軍大潰，踰城而走，死者相藉。五表于金，求立秦王，不從。而金兵大至，德妃奔天德軍，見天祚。天祚怒，誅德妃，降淳庶人，除其屬籍。
## 據
* 《遼史》卷三十 本紀第三十
分類:遼本紀
耶律普速完

**耶律普速完**，西遼德宗之女，仁宗之妹也。

續興十三年，仁宗崩，子直魯古幼，遺詔以妹普速完權國，稱制，改元崇福，號**承天太后**。普速完在位十四年，與駙馬蕭朵魯不弟朴古只沙里通，出駙馬為東平王，羅織殺之。駙馬父斡里剌以兵圍其宮，射殺普速完及朴古只沙里。仁宗次子直魯古即位。
## 據
* 《遼史》卷三十 本紀第三十
分類:遼本紀
感天皇后

**感天皇后**，**蕭**氏，名**塔不煙**，西遼德宗之皇后也。

康國十年，德宗崩，子夷列幼，遺命皇后權國。塔不煙號感天皇后，稱制，改元咸清。金朝遣粘割韓奴自和州往使大石，既入其境，感天皇后與韓奴相遇，問韓奴何人敢不下馬，韓奴曰：「我上國使也，奉天子之命來招汝降，汝當下馬聽詔。」皇后曰：「汝單使來，欲事口舌耶？」使人捽下，使韓奴跪，韓奴罵曰：「反賊，天子不忍於爾加兵，遣招汝。爾縱不能面縛請罪闕下，亦當盡敬天子之使，乃敢反加辱乎！」皇后怒，乃殺之。感天皇后在位七年，子夷列即位，改元續興。
## 據
* 《遼史》卷三十 本紀第三十
* 《金史》卷一百二十一 粘割韓奴列傳
分類:遼本紀
扁鵲

**扁鵲**者，勃海郡鄭人也，姓秦氏，名越人。少時為人舍長。舍客長桑君過，扁鵲獨奇之，常謹遇之。長桑君亦知扁鵲非常人也。出入十餘年，乃呼扁鵲私坐，閒與語曰：「我有禁方，年老，欲傳與公，公毋泄。」扁鵲曰：「敬諾。」乃出其懷中藥予扁鵲：「飲是以上池之水，三十日當知物矣。」乃悉取其禁方書盡與扁鵲。忽然不見，殆非人也。扁鵲以其言飲藥三十日，視見垣一方人。以此視病，盡見五藏癥結，特以診脈為名耳。為醫或在齊，或在趙。在趙者名扁鵲。

當晉昭公時，諸大夫彊而公族弱，趙簡子為大夫，專國事。簡子疾，五日不知人，大夫皆懼，於是召扁鵲。扁鵲入視病，出，董安于問扁鵲，扁鵲曰：「血脈治也，而何怪！昔秦穆公嘗如此，七日而寤。寤之日，告公孫支與子輿曰：『我之帝所甚樂。吾所以久者，適有所學也。帝告我：「晉國且大亂，五世不安。其後將霸，未老而死。霸者之子且令而國男女無別。」』公孫支書而藏之，秦策於是出。夫獻公之亂，文公之霸，而襄公敗秦師於殽而歸縱淫，此子之所聞。今主君之病與之同，不出三日必閒，閒必有言也。」

居二日半，簡子寤，語諸大夫曰：「我之帝所甚樂，與百神游於鈞天，廣樂九奏萬舞，不類三代之樂，其聲動心。有一熊欲援我，帝命我射之，中熊，熊死。有羆來，我又射之，中羆，羆死。帝甚喜，賜我二笥，皆有副。吾見兒在帝側，帝屬我一翟犬，曰：『及而子之壯也以賜之。』帝告我：『晉國且世衰，七世而亡。嬴姓將大敗周人於范魁之西，而亦不能有也。』」董安于受言，書而藏之。以扁鵲言告簡子，簡子賜扁鵲田四萬畝。

其後扁鵲過虢。虢太子死，扁鵲至虢宮門下，問中庶子喜方者曰：「太子何病，國中治穰過於眾事？」中庶子曰：「太子病血氣不時，交錯而不得泄，暴發於外，則為中害。精神不能止邪氣，邪氣畜積而不得泄，是以陽緩而陰急，故暴蹷而死。」扁鵲曰：「其死何如時？」曰：「雞鳴至今。」曰：「收乎？」曰：「未也，其死未能半日也。」「言臣齊勃海秦越人也，家在於鄭，未嘗得望精光侍謁於前也。聞太子不幸而死，臣能生之。」中庶子曰：「先生得無誕之乎？何以言太子可生也！臣聞上古之時，醫有俞跗，治病不以湯液醴灑，鑱石撟引，案扤毒熨，一撥見病之應，因五藏之輸，乃割皮解肌，訣脈結筋，搦髓腦，揲荒爪幕，湔浣腸胃，漱滌五藏，練精易形。先生之方能若是，則太子可生也；不能若是而欲生之，曾不可以告咳嬰之兒。」終日，扁鵲仰天嘆曰：「夫子之為方也，若以管窺天，以郄視文。越人之為方也，不待切脈望色聽聲寫形，言病之所在。聞病之陽，論得其陰；聞病之陰，論得其陽。病應見於大表，不出千里，決者至眾，不可曲止也。子以吾言為不誠，試入診太子，當聞其耳鳴而鼻張，循其兩股以至於陰，當尚溫也。」

中庶子聞扁鵲言，目眩然而不瞚，舌撟然而不下，乃以扁鵲言入報虢君。虢君聞之大驚，出見扁鵲於中闕，曰：「竊聞高義之日久矣，然未嘗得拜謁於前也。先生過小國，幸而舉之，偏國寡臣幸甚。有先生則活，無先生則棄捐填溝壑，長終而不得反。」言末卒，因噓唏服臆，魂精泄橫，流涕長潸，忽忽承睫，悲不能自止，容貌變更。扁鵲曰：「若太子病，所謂『尸蹷』者也。夫以陽入陰中，動胃繵緣，中經維絡，別下於三焦、膀胱，是以陽脈下遂，陰脈上爭，會氣閉而不通，陰上而陽內行，下內鼓而不起，上外絕而不為使，上有絕陽之絡，下有破陰之紐，破陰絕陽，（之）色［已］廢脈亂，故形靜如死狀。太子未死也。夫以陽入陰支蘭藏者生，以陰入陽支蘭藏者死。凡此數事，皆五藏蹙中之時暴作也。良工取之，拙者疑殆。」

扁鵲乃使弟子子陽厲鍼砥石，以取外三陽五會。有閒，太子蘇。乃使子豹為五分之熨，以八減之齊和煮之，以更熨兩脅下。太子起坐。更適陰陽，但服湯二旬而復故。故天下盡以扁鵲為能生死人。扁鵲曰：「越人非能生死人也，此自當生者，越人能使之起耳。」

扁鵲過齊，齊桓侯客之。入朝見，曰：「君有疾在腠理，不治將深。」桓侯曰：「寡人無疾。」扁鵲出，桓侯謂左右曰：「醫之好利也，欲以不疾者為功。」後五日，扁鵲復見，曰：「君有疾在血脈，不治恐深。」桓侯曰：「寡人無疾。」扁鵲出，桓侯不悅。後五日，扁鵲復見，曰；「君有疾在腸胃閒，不治將深。」桓侯不應。扁鵲出，桓侯不悅。後五日，扁鵲復見，望見桓侯而退走。桓侯使人問其故。扁鵲曰：「疾之居腠理也，湯熨之所及也；在血脈，鍼石之所及也；其在腸胃，酒醪之所及也；其在骨髓，雖司命無柰之何。今在骨髓，臣是以無請也。」後五日，桓侯體病，使人召扁鵲，扁鵲已逃去。桓侯遂死。

使聖人預知微，能使良醫得蚤從事，則疾可已，身可活也。人之所病，病疾多；而醫之所病，病道少。故病有六不治：驕恣不論於理，一不治也；輕身重財，二不治也；衣食不能適，三不治也；陰陽并，藏氣不定，四不治也；形羸不能服藥，五不治也；信巫不信醫，六不治也。有此一者，則重難治也。

扁鵲名聞天下。過邯鄲，聞貴婦人，即為帶下醫；過雒陽，聞周人愛老人，即為耳目痹醫；來入咸陽，聞秦人愛小兒，即為小兒醫：隨俗為變。秦太醫令李醯自知伎不如扁鵲也，使人刺殺之。至今天下言脈者，由扁鵲也。
分類:周列傳
瓦特

**詹姆斯·瓦特**，瓦特其姓，詹姆斯其名也。公元一七三六年生於英國連夫魯郡，公元一八一九年八月二十五日歿於英國伯明翰。一七八五年列席英國皇家學會，一八一四年遂入法國科學院。

善紐曼蒸汽機，奠工業之基石。

為後人所尊崇，名功率之度量。
弗朗茨·馮·帕彭

**弗朗茨·馮·帕彭** ，德意志韋爾人。生於西元一八七九年十月廿九日。

## 生平
少家優渥，父曰弗里德里希·馮·帕彭，勳貴也。帕彭及長，乃從戎，授帝國駐美利堅大使館武官。歐戰起，遷中東戰區參謀。一九一八年，帕彭以中校退役，入天主教中央黨，俄而授普魯士邦議員。一九三二年六月，布呂寧內閣辭，總統興登堡命帕彭組閣，授總理。

當此時，納粹黨勢日熾，黨人奉希特勒為元首，俱有逐鹿天下之志，乃組織衝鋒隊、蓋世太保等，充之為爪牙。七月，納粹黨取二百席次，遂握議會權柄。帕彭欲羈縻其魁希氏，以副揆許之，未果，帕彭益孤。十一月，帕彭致政，興登堡旋授國防部長施萊謝爾繼之。帕彭以施氏險譎，謀揆席，益惡之。每詣總統，乃數譖施氏失政，且陰合納粹，擁立希氏為總理。一九三三年一月，希氏柄政，帕彭亦以副揆參預政事。帕彭性狡黠，素以多智自居，及入閣，虛驕尤甚。三月，希氏以「國會縱火案」上表議院，請授權便宜行事，允之。《授權法》既立，由是軍國政務，悉由希氏處分，帕彭但唯唯畫諾矣。

一九三四年六月，希氏以或告衝鋒隊謀反，遂命盡誅之；又遣蓋世太保逮問異己，施氏等俱連坐死。帕彭雖僅以身免，而側近心腹皆逮下獄。八月，興登堡歿，希氏准帕彭疏辭，授駐奧地利公使。一九三九年，遷駐土耳其公使。納粹亡，美、英、蘇盟軍以帕彭附逆，命法庭訴之。未幾，法庭以無罪而釋。西德立，帕彭乃徙本岑霍芬堡，寄情於著書，不復參政。一九六九年五月二日，帕彭卒於薩斯巴赫，年八十九。

## 引據

* Fest, Joachim C. and Bullock, Michael (trans.) "Franz von Papen and the Conservative Collaboration" in *The Face of the Third Reich* New York: Penguin, 1979 (orig. published in German in 1963), pp.&nbsp;229–246. 
* 
*
劉曜

**劉曜**，字**永明**，十六國漢趙之帝也，為淵族子。

少孤，養於淵，頗知書計。仕淵子聰有功，官至相國，鎮長安。三一八年，靳準之亂，曜自立為帝。誅準，徙都長安，改國號趙，乃**前趙**也。西擊張駿，南破仇池。其窮兵不已，自將拒石勒於洛陽，恣情豪飲，為勒所擒殺。在位十三年，年號光初。

## 據
* 《晉書》卷一百三 載記第三

分類:前趙本紀
漢光文帝

**漢光文皇帝**，諱**淵**，字**元海**，新興匈奴人。

家於汾晉之間，師事上黨崔游。博習經史，嘗語同門生曰：吾常恥隨陸無武，絳灌無文，於是兼學文武。初為晉任子，襲為左部帥。惠帝時，將兵於鄴，會八王之亂起，淵說成都王穎，欲招集五部以赴難，乃歸至左國城。遂為大單于，稱漢王，改晉永興元年為元熙元年。元熙五年，徙都長子稱帝，又徙都平陽。在位六年崩，謚光文，廟號高祖，年號元熙、永鳳、河瑞。

## 據
* 《晉書》卷一百一 載記第一
分類:十六國世家
蕭瑀

**蕭瑀**，字**時文**，唐初宰相也，巋之子。

好經術，善屬文，性鯁急，鄙遠浮華。仕隋歷內史侍郎、河池郡守。唐高祖入京師，以郡來歸，寵任無比，封宋國公，拜中書令、尚書左仆射，貞觀初與房玄齡、杜如晦抵牾，辭旨疏躁，數廢復起。歷禦史大夫，參與朝政。然不能容人之短，後拜同中書門下三品，加特進，貞觀二十二年薨，謚貞褊。

## 據
* 《舊唐書》卷六十三 列傳第十三
* 《新唐書》卷一百一 列傳第二十六

分類:唐列傳
梁孝明帝

**梁孝明帝**，諱**巋**，字**仁遠**，宣帝第三子也。

宣帝崩，嗣位，機辯有文學，兼好內典。善於撫御，能得其下歡心。周武帝時為陳所敗，失江南諸郡。隋文帝受禪，巋來朝，文帝甚禮之，其女嫁隋晉王廣。隋罷江陵總管，得以專制其國，在位二十三年崩，謚孝明帝，廟號世宗。著有孝經周易義記、大小乘幽微。子琮嗣位。
## 據
* 《周書》卷四十八 列傳第四十
* 《隋書》卷七十九 列傳第四十四 外戚

分類:南梁本紀
分類:蘭陵蕭氏
梁孝靖帝

**梁孝靖帝**，諱**琮**，字**溫文**，孝明帝長子也。

性寬仁，博學有文藝，兼善弓馬。孝明帝崩，嗣位，年號廣運。隋文帝征之入朝，廢梁國，拜琮為柱國，封莒國公。隋煬帝立，以琮為皇后之弟，甚見親重，改封梁公，後廢於家，隋末蕭銑追尊孝靖帝。
## 據
* 《周書》卷四十八 列傳第四十
* 《隋書》卷七十九 列傳第四十四 外戚

分類:南梁本紀
分類:隋列傳
分類:蘭陵蕭氏
劉粲

**劉粲**，字**士光**，十六國漢趙之帝也，為昭武帝子也。

粲少而俊傑，才兼文武。自為宰相，威福任情，疏遠忠賢，昵近姦佞，任性嚴刻無恩惠，距諫飾非。昭武帝崩，粲嗣立，年號漢昌，立其妻靳氏為皇后，子元公為太子。尊聰後靳氏為皇太后，樊氏號弘道皇后，宣氏號弘德皇后，王氏號弘孝皇后。靳等年皆未滿二十，並國色也，粲晨夜烝淫於內。荒耽酒色，軍國之事，決於皇后之父靳準。準作亂，誅粲。
## 據
* 《晉書》卷一百二 載記第二

分類:前趙本紀
劉熙 (前趙)

**劉熙**，十六國漢趙之太子也，為劉曜之子。

熙乃獻文皇后羊氏獻容所生，曜嗣位，立熙為皇太子。曜世子胤來歸，立為南陽王，曜命熙於胤盡家人之禮。光初十一年，曜將兵拒石勒於洛陽，為勒所擒。勒諭曜與其太子熙書，令速降之，曜但敕熙「與諸大臣匡維社稷，勿以吾易意也。」勒覽而惡之，後為勒所殺。熙及南陽王胤等率百官奔於上邽。胤及劉遵率眾數萬，自上邽將攻石生於長安。勒使石虎率騎二萬距胤，戰於義渠，為虎所敗，死者五千餘人。胤奔上邽，虎乘勝追戰，上邽潰。虎執熙、胤並將相諸王等及其諸卿校公侯已下三千餘人，皆殺之。

## 據
* 《晉書》卷一百三 載記第三

分類:前趙志‎
分類:十六國列傳‎
劉熙成國

**劉熙**，又諱**熹**，字**成國**，漢青州北海國人。

熙博覽多識、於蒼梧、南海授徒，有弟子許慈、薛綜數百人。程秉避難於交州，與其交遊。卒後葬於武陵崇山。著有《諡法註》三卷、《孟子》註七卷、《釋名》八卷、《列女傳》八卷。
## 據
* 《三國志》
* 《隋書》

分類:漢列傳‎
朱文進

**朱文進**，五代閩國之永泰人也。

為拱宸都將，與連重遇相結，共弒閩主王延羲。文進稱帝，以重遇總六軍，遣使如南唐，唐囚其使，將伐之。文進復自稱威武留後，稱藩於後晉，為重遇所殺。
## 據
*《新五代史·卷六十八》
共敖

**共敖**，項羽之臨江王也。

秦末，敖為懷王之柱國，將兵擊南郡，功多，秦亡，項羽分楚為四，因立敖為臨江王，都江陵。二年十月，羽陰令衡山王吳芮、臨江王擊義帝，殺之江南。三年七月，敖薨。子尉嗣為王。

## 據
* 《史記》
* 《漢書》

分類:秦列傳
共驩

**共驩**，一云**共尉**，項羽之臨江王，敖子也。

漢三年七月，敖薨，子驩嗣為王，都江陵。五年十二月，漢高帝滅西楚霸王，都雒陽，諸侯皆臣屬。臨江王驩為項羽叛漢，高帝令盧綰、劉賈圍之，不下。數月而降，殺之雒陽。
## 據
* 《史記》
* 《漢書》

分類:秦列傳
趙建德

**趙建德**，南越明王長男，越妻之子，封術陽侯。

南越相呂嘉等反，將卒攻殺哀王、樛太后及漢使者，立建德為王。元鼎五年秋，漢衛尉路博德為伏波將軍，出桂陽，主爵都尉楊僕為樓船將軍，出豫章，咸會番禺。元鼎六年冬，楊僕將精卒挫越鋒，以數萬人待伏波。路博德將罪人，道遠，會期後，與僕會乃有千餘人，遂俱進。僕居前，至番禺。建德、嘉皆城守。僕自擇便處，居東南面；博德居西北面。會暮，僕攻敗越人，縱火燒城。僕力攻燒敵，反驅而入伏波營中。犁旦，城中皆降博德。呂嘉、建德已夜與其屬數百人亡入海，以船西去。其故校尉司馬蘇弘擒獲建德，南越國亡。
## 據
* 《史記》 卷一百一十三 南越列傳第五十三
* 《漢書》 卷九十五 西南夷兩粵朝鮮傳第六十五
分類:南越國世家
南越文帝

**[[南越]]文帝趙眜**，《史記》《漢書》其名曰胡，武帝佗之孫。

佗卒，眜嗣為南越王。此時閩越王郢興兵擊南越邊邑，眜使人上書曰：「兩越俱為藩臣，毋得擅興兵相攻擊。今閩越興兵侵臣，臣不敢興兵，唯天子詔之。」於是漢武帝多南越義，守職約，為興師，遣王恢、韓安國兩將軍往討閩越。兵未踰嶺，閩越王弟餘善殺郢以降，於是罷兵。武帝使莊助往諭意南越王，眜遣太子嬰齊入宿衛。謂助愿朝見天子。助去後，眜稱病，竟不入見。後十餘歲，眜實病甚，太子嬰齊請歸。眜薨，諡為**文王**，其墓中之印信號曰**文帝**。
## 據
* 《史記》 卷一百一十三 南越列傳第五十三
* 《漢書》 卷九十五 西南夷兩粵朝鮮傳第六十五
分類:南越國世家
南越明王

**南越明王趙嬰齊**，南越文王之子。

文王遣太子嬰齊入漢宿衛。文王病甚，太子嬰齊請歸。文王薨，嬰齊代立，即藏其先武帝璽。嬰齊其入宿衛在長安時，取邯鄲樛氏女，生子興。及即位，上書漢武帝請立樛氏女為后，興為嗣。漢數使使者風諭嬰齊，嬰齊尚樂擅殺生自恣，懼入見要用漢法，比內諸侯，固稱病，遂不入見。遣子次公入宿衛。嬰齊薨，謚為明王。
## 據
* 《史記》 卷一百一十三 南越列傳第五十三
* 《漢書》 卷九十五 西南夷兩粵朝鮮傳第六十五
分類:南越國世家
南越哀王

**南越哀王趙興**，南越明王之子。

明王為太子時，入宿衛在長安時，取邯鄲樛氏女，生子興。及即位，立樛氏女為后，興為嗣。明王薨，太子興代立，其母為太后。太后自未為明王姬時，嘗與霸陵人安國少季通。及明王薨後，元鼎四年，漢使安國少季往諭王、王太后以入朝，比內諸侯。太后嘗與安國少季通，其使復私焉。國人頗知之，多不附太后。太后恐亂起，亦欲倚漢威，數勸王及群臣求內屬。謀誅其相呂嘉等，力又不能。呂嘉等反，將卒攻殺哀王、樛太后及漢使者，立哀王庶兄建德為王。
## 據
* 《史記》 卷一百一十三 南越列傳第五十三
* 《漢書》 卷九十五 西南夷兩粵朝鮮傳第六十五
分類:南越國世家
燕幽帝

**燕幽帝慕容暐**，字**景茂**，十六國前燕之末帝，為景昭帝之三子也。

景昭帝崩，暐即皇帝位。改元建熙，太原王恪輔政。恪薨，幽帝內政不修，外迫秦晉之兵。為前秦苻堅所敗，被執，在位十一年，前燕亡，封新興侯。淝水之戰後，慕容垂、慕容沖起兵反秦，暐謀誅堅以應之，事發，為堅所誅，謚幽皇帝。

## 據
* 《晉書》卷一百十一 載記第十一

分類:前燕本紀‎
赫連昌

**赫連昌**，一名**折**，字**還國**，十六國胡夏之帝，為勃勃之子也。

勃勃崩，昌即皇帝位。改元永光，昌兄弟相攻，關中大亂，北魏太武帝以輕騎襲之。師至，夏國上下驚擾。昌出戰，大潰，不及入城，奔上邽。魏遂克統萬城。後侍御史安頡擒昌，昌在位四年。太武帝使古弼迎至京師。給以乘輿之副。又詔昌尚始平公主，封秦王，坐謀反伏誅。

## 據
* 《晉書》卷一百三十 載記第三十
分類:胡夏本紀‎
赫連定

**赫連定**，小字**直獖**，十六國胡夏之末帝，為勃勃之子也。

定性兇暴，昌敗，定奔平涼，即皇帝位。改元勝光。北魏太武帝親率輕騎襲平涼。定方陳自固，太武帝四面圍之。眾潰，定單騎遁走，收其余眾。西保上邽。四三一年，為吐谷渾慕璝所襲，擒送至平城，伏誅，定在位四年。
## 據
* 《晉書》卷一百三十 載記第三十
分類:胡夏本紀‎
北漢少主

**北漢少主劉繼恩**，五代北漢之少帝，本薛氏也。

繼恩乃睿宗之甥，睿宗無嗣，養為己子。嘗為太原尹。睿宗語郭無為曰：「繼恩殊非濟世之才」。無為默而不對。睿宗崩，繼恩嗣立，怨無為不助己，外示優容，內實疏之。在位六十余日，為供奉官侯霸榮所弒，無為旋誅霸榮並其黨與。或謂無為授意霸榮，故殺之以滅口。
## 據
* 《新五代史》卷七十 東漢世家第十
* 《宋史》卷四百八十二 列傳第二百四十一 世家五 北漢劉氏
分類:北漢世家‎
劉和玄泰

**劉和**，字**玄泰**。十六國漢光文帝長子也。身長八尺，雄毅美姿儀，好學夙成，習毛詩、左氏春秋、鄭氏易。立為儲貳，內多猜忌，馭下無恩。

光文帝崩，和嗣位為帝。其衛尉西昌王劉銳、宗正呼延攸恨不參顧命也，說和曰：「先帝不惟輕重之計，而使三王總強兵於內，大司馬握十萬勁卒居于近郊，陛下今便為寄坐耳。此之禍難，未可測也，願陛下早為之所。」和即攸之甥也，深然之，召其領軍劉盛及劉欽、馬景等告之。盛曰：「先帝尚在殯宮，四王未有逆節，今忽一旦自相魚肉，臣恐人不食陛下之餘。四海未定，大業甫爾，願陛下以上成先帝鴻基為志，且塞耳勿聽此狂簡之言也。詩云：『豈無他人，不如我同父。』陛下既不信諸弟，復誰可信哉！」銳、攸怒曰：「今日之議，理無有二。」於是命左右刃之。景懼曰：「惟陛下詔，臣等以死奉之，蔑不濟矣。」乃相與盟于東堂，使銳、景攻聰，攸率劉安國攻裕，使侍中劉乘、武衛劉欽攻魯王隆，尚書田密、武衛劉璿攻北海王乂。

密、璿等使人斬關奔于聰，聰命貫甲以待之。銳知聰之有備也，馳還，與攸、乘等會攻隆、裕。攸、乘懼安國、欽之有異志也，斬之。是日，斬裕及隆。聰攻西明門，克之。銳等奔入南宮，前鋒隨之，斬和于光極西室。銳、攸梟首通衢。
## 據
* 《晉書》卷一百一 載記第一
分類:前趙本紀
北漢英武帝

**北漢英武帝劉繼元**，五代北漢之末帝，本何氏，少主母弟也。

睿宗養為己子。少主遇弒，郭無為迎立之，後改元廣運。遼景宗封其為大漢英武皇帝。繼元美風儀，善談論，頗通禪學，御下嚴刻，殺傷不可勝紀。在位十一年，宋太宗親征，繼元降，北漢亡，立國二十九年。趙宋封之為彭城郡公，授保康軍節度使，居房州卒。
## 據
* 《新五代史》卷七十 東漢世家第十
* 《宋史》卷四百八十二 列傳第二百四十一 世家五 北漢劉氏
分類:北漢世家‎
慕容超

**慕容超**，字**祖明**，十六國南燕之末帝，為獻武帝德兄北海王納之子也。

獻武帝無子，立超為太子。獻武帝崩，超即皇帝位，改元太上。不恤政事，畋遊是好，進讒佞，杜忠良。在位六年，為晉劉裕所敗，執送建康市斬之，南燕亡，立國十三年。
## 據
* 《晉書》卷一百二十八 載記第二十八
分類:南燕本紀‎
燕獻武帝

**燕獻武帝慕容德**，字**玄明**，十六國前燕文明帝之子也。

燕幽帝時，封范陽王，前燕亡，歸前秦。淝水之戰後，兄垂稱燕王，以德為車騎大將軍。垂踐祚，德復為范陽王。無子，惠愍帝時，北魏克燕都中山，德自鄴徙滑臺，自稱燕王，改元燕平，即南燕也。後即皇帝位於廣固，改元建平，更名**備德**。跨有全齊之地，崇儒術。在位七年崩，謚**獻武皇帝**，廟號**世宗**，兄子超嗣立。
## 據
* 《晉書》卷一百二十七 載記第二十七
分類:南燕本紀‎
燕惠愍帝

**燕惠愍帝慕容寶**，字**道祐**，小字**庫句**，十六國後燕成武帝垂之第四子也。

寶少輕果無志操，好人佞己。及為太子，砥礪自修，朝士翕然稱之。成武帝崩，寶嗣位。改元永康。伐北魏，眾軍憚役，奔散。在位三年，魏克燕都中山，寶奔至龍城，蘭汗弒之，諡**惠愍皇帝**，廟號**烈宗**。
## 據
* 《晉書》卷一百二十四 載記第二十四
分類:後燕本紀‎
燕惠懿帝

**燕惠懿帝高雲**，字**子雨**，小字**長生**，十六國後燕惠愍帝寶之養子也。

雲乃高句麗支庶，自云高陽氏之苗裔，故以高為氏。為人深沈有局量，厚重寡言，寶為太子。雲以武藝給事，侍東宮，賜姓慕容氏。建始元年，弒慕容熙，為馮跋等所推，即天王位，復姓高氏，改元正始，國號仍為大燕，三年為幸臣離班、桃仁所弒，諡惠懿皇帝。
## 據
* 《晉書》卷一百二十四 載記第二十四
分類:後燕本紀‎
燕昭武帝

**燕昭武帝慕容盛**，字**道運**，十六國後燕惠愍帝寶之庶長子也。

初依叔父沖，沖遇弒，遂與叔父柔及弟東歸。寶即位，進爵長樂王。寶為蘭汗所弒，盛起兵斬汗。即皇帝位，改元建平。翌年，貶號為庶人天王，改元長樂。長樂三年崩，諡昭武皇帝，廟號中宗。
## 據
* 《晉書》卷一百二十四 載記第二十四
分類:後燕本紀‎
燕昭文帝

**燕昭文帝慕容熙**，字**道文**，小字**長生**，十六國後燕成武帝垂之少子也。

兄子昭武帝盛崩，太后丁氏廢太子定，迎熙即天王位，改元光始。在位七年，建始元年，馮跋、張興以熙政虐，與跋從兄萬泥等，乘熙送王后苻氏喪出門，乃閉門拒守，熙敗入龍騰苑，慕容雲弒之，諡昭文皇帝。
## 據
* 《晉書》卷一百二十四 載記第二十四
分類:後燕本紀‎
王潮

**王潮**，字**信臣**，唐固始人。僖宗入蜀，王緒合軍盜取光州，劫豪傑置軍中。潮署軍正，拔眾南走，次南安，縛緒以殉眾，遂歸唐。昭宗假潮福建觀察使，興學勸農，定賦斂，人皆安之。乾寧中，拜威武軍節度使，檢校尚書左仆射。卒，弟審知嗣。
## 據
* 《新唐書》卷一百九十 列傳第一百一十五
* 《新五代史》卷六十八 閩世家第八
分類:唐列傳
分類:閩世家‎
高保寧

**高保寧**，代人，北齊之將。武平末為營州刺史，鎮黃龍，夷夏重其威信。北齊亡，周武帝遣使招慰，不受敕書。范陽王紹義在突厥，保寧上表勸進。紹義署保寧為丞相，盧昌期據范陽起兵，保寧引紹義集夷夏兵救之，至潞河，知周將宇文神舉已克範陽，還據黃龍，竟不臣周。隋開皇三年，兵敗，為其下所殺。
## 據
* 《北齊書》卷四十一 列傳第三十三
分類:北朝列傳‎
送葬者芙莉蓮

《**送葬者芙莉蓮**》，日本小學館奇幻漫畫也。山田鐘人作，阿部司繪。初載《週日週刊》二〇二〇年廿二、廿三號，連載至今。

## 要角
;芙莉蓮（聲：種崎敦美）
:白髮綠目，年上千，精靈魔法使也，殺魔族數居冠，封號「送葬者芙莉蓮」。

;費倫（聲：市之瀨加那）
:紫髮紫目，年十七，人類魔法使也，少時其親戰死沙場，欲墜崖自盡，海塔見之，出手相救。

;修塔爾克（聲：小林千晃）
:赤髮赤目，人類戰兵也，無自信，膽小。兵器乃長斧也。

分類:令和漫畫
分類:令和動畫
硝酸銀

**硝酸銀**，無機化合物也，化學式AgNO<sub>3</sub>，為白細英體，於水之泮解度佳，水百毫升可泮二百一十九克。

## 製
銀泮硝酸中後除水。

: 3 Ag(s)  +  4HNO3(aq)  →  3 AgNO3(aq)  +  2 H2O(l)  +  NO(g)

銀離子於結構乃三配位也。
三千電聯車

**台鐵三千型電聯車**，簡稱**EMU3000**，臺灣鐵路之電聯車也，產於東瀛，一列有十二車，民國百有十年入臺。

色白面烏，車側頂一色條，是為赤、藍、綠、彩四色。速如雷，可達每時百三十公里。
胡漢民

**胡漢民**，初諱**衍鴻**，字**展堂**，號**不匱室主**。廣東番禺人，生於清光緒五年十二月九日。

## 生平
卅一年八月，以赴日官費生入革命黨。民國元年，從黨魁孫中山往南京組織臨時政府，授總統府秘書長。北洋政府立，遷廣東都督。二年七月，二次革命起，漢民與之，通電廣東獨立，總統袁世凱罷其職。事敗，徙東京。

六年，護法之役起，從中山至粵，授廣東省長、總參議兼領交通部長。十四年，中山往京師協商國是。三月，卒於京師，漢民以代行陸海軍大元帥留守廣州。七月，國民政府立，授汪精衛為主席，漢民為外交部長。八月，財政部長廖仲愷遇刺歿。精衛乃與委員蔣中正等掌審讞，以漢民犯兇嫌，逮問。及釋，命出使蘇聯考察政治。

十六年，中正命清黨，發兵捕殺中共黨人。漢民甚嘉之，遂從中正設政府於南京，且詔武漢精衛等為僭偽，時號曰「寧漢分立」。十七年十月，北伐既成，授漢民立法院長，國府律法、預算、戒嚴等政柄，皆決之。二十年二月，漢民以「約法案」與中正不合，忤之。中正怒，命逮漢民，圈禁於湯山，及十月乃釋。厥後徙上海，俄至粵。

廿一年，漢民合粵督陳濟棠等組織西南政務委員會，言抗日、剿共、反蔣。廿四年六月，往歐洲考察政治。十二月，國民黨授漢民中常會主席。廿五年一月，還粵。五月十二日，卒於廣州。年五十六，國民政府賜祭葬。

## 引據

分類:中華民國列傳
張作霖

**張作霖**，字**雨亭**，奉天人。清光緒元年三月十九日，誕於海城。

## 生平
民國元年九月，授陸軍廿七師師長，晉中將。四年十二月，總統袁世凱改易帝制，封作霖為二等子。五年，世凱卒，副總統黎元洪立，作霖以盛武將軍、奉天督軍，兼省長。七年九月，晉東三省巡閱使，督奉天如故。

十一年，直系曹錕、吳佩孚等破作霖於京畿。六月，作霖還奉天，詔東北自治，自立為東三省保安司令，以楊宇霆、郭松齡為腹心，姜登選、吳俊陞等為爪牙，而待關內衰弱圖之。十三年九月，作霖率兵十五萬趨京師，至山海關，尋與佩孚等大戰。十一月，佩孚部馮玉祥反，引軍陷京師，逮總統曹錕圈禁，佩孚聞之，沮潰。作霖既定京師，立段祺瑞為臨時執政，而軍國機務，皆決之於作霖焉。十四年十一月，郭松齡反，誅登選，東北大亂。作霖遣子學良督俊陞、張作相等攻松齡，破其部於巨流河。十二月，松齡走白旗堡，俄而為俊陞軍所擒。先是，作霖以松齡嫻邊事授第三軍軍長，賜予頗厚。宇霆多忌之，嘗譖謗斥言其短，既聞潰，遂陰使人槍決松齡。明年七月，國民黨人蔣中正自率革命軍伐中原。十一月，作霖自立為安國軍總司令。

十六年，直系孫傳芳，奉系張宗昌、吳俊陞、張作相等議舉作霖為陸海軍大元帥。六月，作霖即位於中南海懷仁堂，詔攝行大總統事，並授潘復為國務總理。十七年初，國民政府立於南京，蔣中正合玉祥、閻錫山、李宗仁等復率革命軍北伐。五月，大軍渡河，陷濟南，傳芳、宗昌諸軍俱潰沒。六月三日，作霖詔班師，陰乘火車還奉天。四日，及行皇姑屯，遇襲，創甚卒。年五十三，其子學良立。十二月，學良以東北請內附，已而易幟，國府授學良東北邊防司令長官兼陸海空軍副司令。

## 親族
作霖妻妾凡七人，生八子六女。
* 元配：趙春桂
:生長女冠英、長子學良、次子學銘
* 繼室：盧壽萱
:生次女懷英、四女懷卿
* 三房：戴憲玉
:無子嗣
* 四房：許澍暘
:生三女懷瞳、三子學曾、五女懷曦、四子學思
* 五房：壽懿
:生五子學森、六子學浚、七子學英、八子學詮
* 六房：王夫人
:無子嗣
* 七房：馬月清
:生六女懷敏

## 引據

分類:中華民國本紀
分類:中華民國總統世家
咒術迴戰

《**咒術迴戰**》者，日本漫畫也。芥見下下所撰，始載於《週刊少年躍進》，平成三十年矣。

其書述術師與靈怪相爭。主角虎杖悠仁者，學子也。誤啖咒物，為兩面宿儺所附。遂入都城呪術學舍，習奇術之道。與伏黑惠、釘崎野薔薇等為友，師事五条悟。

虎杖性淳，雖為宿儺所附，猶能自持。常言「正死」，蓋祖父遺訓也。伏黑惠者，世族之後，操影法術十種。釘崎野薔薇者，鄉野女子，操芻靈之法。五条悟者，術界之冠，操無下限之術。

此書融奇幻、戰陣於一爐，述人性正邪之爭。靈怪者，人之惡念所生，形態萬千。或智若人，或愚不可及。術師以異力驅邪，護佑蒼生。

書中多奇人異士。如東堂葵者，京都學舍之俊傑也。夏油傑者，昔為五条摯友，今為最惡咒師。乙骨憂太者，特級被咒者，為祈本里香所附。真人者，特級靈怪，操無為轉變之術。

故事始於虎杖入學，歷少年院之役、姊妹校交流之戰、澀谷之亂，至死滅回游之爭。情節跌宕，令人目眩。

此書銷售甚豐，令和六年終筆時，印行逾億。又有梨園、畫影等改作，盛況空前。

 
分類:平成漫畫
分類:令和漫畫
分類:令和動畫
分類:令和影戲
烏魯

**烏魯**，出自完顏氏，金之先世也。烏魯為太祖六世祖，熙宗天會十四年，追諡德皇帝。皇統四年，號其墓曰熈陵。五年，增諡淵穆玄德皇帝。子跋海、輩魯，輩魯子胡率、胡率子劾者。
## 據
* 《金史》卷一 本紀第一 世紀
分類:遼列傳
分類:金列傳‎
二千電聯車

**二千型電聯車**，簡稱**TEMU2000**，其名曰「普悠瑪自強號」，臺灣鐵路之電聯車也，產於東瀛，一列有八車。民國百有一年入臺。

色白面赤，車側一赤條。速乃臺灣鐵路之最，可達每小時百四十公里。
安達與島村

《**安達與島村**》，日本作家入間人間所纂輕小說。令和二年十月八日，以原著改動畫而映。桑原智導演，大知慶一郎監督之，是年十二月廿四日終幕，凡一部。敘高中生安達、島村之軼事。

## 人物
### 主角
;安達櫻
:聲：鬼頭明里
:女子，某高中生徒。性沈靜，素厭世故。
:既與同窗島村交，意稍解。島村每遊幸，安達前驅於側。
;島村抱月
:聲：伊藤美來
:女子，某高中生徒。警敏，幼有美色。交聘善迎人意，及見安達，殊寵之。
:有女弟，小學生也。
;日野晶
:聲：沼倉愛美
:某高中生徒，望族女也。短軀，每與永藤等同遊。
;永藤妙子
:聲：上田麗奈
:某高中生徒，肉鋪女也。有容止，每與日野等同遊。
;知我麻社
:聲：佐伯伊織
:女子，稱宇宙人。姿貌端麗，與島村等相善。
;樽見
:聲：茅野愛衣
:女子，某高中生徒，島村舊友。

## 音樂
*劇首歌
:《**與君相遇之日**》（**君に會えた日**），鬼頭明里、伊藤美來詠唱。
*劇末歌
:《**伴汝之側**》（**キミのとなりで**），鬼頭明里詠唱。

## 引據
高分少女

《**高分少女**》，日本畫師押切蓮介所纂漫畫。平成三十年七月十四日，J.C.STAFF公司以原著改動畫而映。山川吉樹導演，浦畑達彥監督之，至九月廿九日。令和元年十月廿六日，復映，是年十二月廿一日終幕，凡二部。敘平成初稚童矢口春雄、大野晶等之軼事。

## 人物
### 主角
;矢口春雄
:聲：天崎滉平
:男子，號曰「豪指春雄」。好電遊，尤善《快打旋風》。數與大野晶戰，良久，乃心悅之。
:每遊戲，喜用「凱爾」。
;大野晶
:聲：鈴代紗弓
:財閥女也。少嫻靜，不喜笑謔，而長於電遊。及徙美，春雄追慕無已。
:每遊戲，喜用「桑吉爾夫」。
;日高小春
:聲：廣瀨有紀
:酒家女也。善電遊，與春雄相善，意笈歸之。
:每遊戲，喜用「豪鬼」。
;大野真
:聲：赤崎千夏
:大學生，晶同母姊也。性果急，素不循婦業。
;業田萌美
:聲：伊藤靜
:夫子，性嚴慎，晶從其學。
;矢口奈美惠
:聲：新井里美
:春雄母也，治家仁愛，多矜慈。

## 音樂
*劇首歌
:《**New Stranger**》，sora tob sakana詠唱。
*劇末歌
:《**放課後ディストラクション**》，藥師丸悅子詠唱。

## 引據

* 《月刊ビッグガンガン》作品介紹頁面 
* 電視動畫「高分少女」公式官網
卡維揚賈利

縮圖|哈爾達爾納格之像
《**卡維揚賈利**》者，詩集也，印度西奧里薩邦詩人哈爾達爾納格所著。蘇倫德拉納特譯為英語，凡五卷。西元二〇一六年十月二日初梓；至二〇一九年十一月廿二日，其卷三刊行於是邦伯爾格爾縣。

是書雖名詩集，然卷三、卷四自為一體：卷三體屬史詩，演述黑天生平，凡二十一章；卷四亦非群作，乃載蘇倫德拉賽、比瑪博伊、甘加達爾梅赫諸人列傳。

## 引據
大久保利通

thumb|大久保利通之像
**大久保利通** ，初諱**正助**、**一藏**，號**甲東**。薩摩人，藩士利世長子。誕於文政十三年九月廿六日。

## 生平
明治二年七月，以倒幕勳授參議。四年八月，帝詔封利通為大藏卿，與岩倉具視、木戶孝允、伊藤博文等往泰西考察政治。及還，復授參議。六年，參議西鄉隆盛、江藤新平等謀征韓。利通陰合具視上奏，言武備不修，宜維新。十月，帝詔罷征韓議，隆盛、新平等忿之，遂致政。俄而遷內務卿，自是中外章奏皆決之於利通。七年二月，新平反，利通遣少將山田顯義討平之。既陷佐賀，新平等俱伏誅。十月，利通以日兵入臺事出使清國，訂《北京專條》，清國定給銀五十萬兩。十年，隆盛舉兵於鹿兒島，攻熊本。利通命中將山縣有朋、川村純義等引軍六萬往伐。九月，隆盛死，余黨潰降，天下莫不冤之。十一年五月十四日，隆盛黨島田一郎等刺利通於京師，創甚而卒，年四十有七。帝輟朝，追贈正二位右大臣，賜祭葬。

## 引據
* Beasley, William G.  (1990). *The Rise of Modern Japan: Political, Economic and Social Change Since 1850*. New York: St. Martin's Press.   (cloth)
* Iwata, Masukazu. (1964).  ''Ōkubo Toshimichi: The Bismarck of Japan''. Berkeley: University of California Press (1964). ASIN: B000FFQUIG
* Jansen, Marius B. (2000). *The Making of Modern Japan*. Cambridge: Harvard University Press. ;  OCLC 44090600
* Nish, Ian. (1998) *The Iwakura Mission to America and Europe: A New Assessment*. Richmond, Surrey: Japan Library. 	; ;  OCLC 40410662
* Reischauer, Edwin O. and Haru M. Reischauer. *Samurai and Silk: A Japanese and American Heritage*. Cambridge: Harvard University Press, 1986. .
* Weston, Mark, *Giants of Japan: The Lives of Japan's Greatest Men and Women*, Kodansha, 1999
* Iwata, Masakazu. *Okubo Toshimichi, the Bismarck of Japan*. Berkeley: University of California Press, 1964.
* Sagers, John H. *Origins of Japanese Wealth and Power: Reconciling Confucianism and Capitalism, 1830–1885*. 1st ed. New York: Palgrave Macmillan, 2006.
* 

分類:江戶列傳
分類:明治列傳
跋海

**跋海**，出自完顏氏，金之先世也。跋海為太祖五世祖，烏魯之子也。熙宗天會十四年，追諡安皇帝。皇統四年，號其墓曰建陵。五年，增諡和靖慶安皇帝。子綏可、信德、谢库德、谢夷保、谢里忽。
## 據
* 《金史》卷一 本紀第一 世紀
分類:遼列傳
分類:金列傳‎
魔女與野獸

《**魔女與野獸**》，日本作家佐竹幸典所纂漫畫。令和六年一月十二日，以原著改動畫而映。濱名孝行導演，百瀨祐一郎監督之，播映至今未竟。

## 人物
### 魔響教團
;阿夏夫
:聲：森川智之
:魔響教團術士也。嗜菸，美姿儀，亦嫻道術。
;基德
:聲：大地葉
:性果急而剛，初為男，而魔女以巫蠱咒之，乃化為女身。既入教團，悉取阿夏夫節制。
;法諾拉·克里斯托夫
:聲：早見沙織
:魔女也，以死靈術士充教團。沉深有容止，嫻道術，尤善召魂之法。
;約翰
:聲：逢坂良太
:屍者，從法諾拉遊。
### 魔女
;伊奧奈
:聲：日笠陽子
:魔女也，善業火之法。
;貝爾加·貝爾貝特
:聲：富田美憂
:剛毅魔女也，諳劍術，有魔劍曰「阿什干」。
### 聖騎士團
;馬特·庫加
:聲：石田彰
:聖騎士團大隊長。
;蘿艾爾
:聲：小林優
:從馬特為副官。

## 音樂
*劇首歌
:《**相聞詩**》，そこに鳴る詠唱。
*劇末歌
:《**光のトリル**》，南條愛乃詠唱。

## 引據

*https://magazine.yanmaga.jp/c/majyotoyajyu|漫畫官方網站
*https://www.tbs.co.jp/anime/majo/|電視動畫官方網站
高繼沖

**高繼沖**，字**成和**，南平貞懿王子也。

建隆三年，叔保勗，謂其將梁延嗣曰：「我疾遂不起，兄弟孰可付之後事者？」延嗣曰：「公不念貞懿王乎？先王寢疾，以軍府付公，今先王子繼沖長矣。」保勗曰：「子言是也。」即以繼沖判內外兵馬。十一月，保勗卒，繼沖繼立荊南節度使。湖南周行逢卒，子保權立，其將張文表作亂，建隆四年，宋太祖命慕容延釗等討之。延釗假道荊南，約以兵過城外。繼沖大將李景威曰：「兵尚權譎，城外之約，不可信也。宜嚴兵以待之。」判官孫光憲叱之曰：「汝峽江一民爾，安識成敗！且中國自周世宗時，已有混一天下之誌，況聖宋受命，真主出邪！王師豈易當也！」因勸繼沖去斥候，封府庫以待，繼沖以為然。景威出而嘆曰：「吾言不用，大事去矣，何用生為！」因扼吭而死。延釗軍至，繼沖出逆於郊，而前鋒遽入其城。繼沖亟歸，見旌旗甲馬，布列衢巷，大懼，即詣延釗納牌印，太祖優詔復命繼沖為節度使。乾德元年，有事於南郊，繼沖上書願陪祠。九月，具文告三廟，率其將吏宗族五百余人朝於京師，拜武寧軍節度使以卒。
## 據
*《新五代史 卷六十九 南平世家第九》
高從誨

**高從誨**，字**遵聖**，季興長子。季興卒，襲位。懼見討，奉表歸唐明宗。應順初封**南平王**，荊南地狹民弱，介於鄰邦為小國。自楊吳稱帝而後，閩蜀皆稱帝，從誨所向稱臣，利其賜予，諸國賤之，皆目之曰**高賴子**。又曰**高無賴**，在位二十年，卒諡文獻。子保融嗣位。
## 據
*《新五代史 卷六十九 南平世家第九》
高保融

**高保融**，字**德長**，從誨第三子。父卒，拜荊南節度使。周世宗征南唐，保融遣將率兵三千出夏口以為應。又遣客將劉扶奉箋南唐，勸其內附後周，世宗嘉之。在位十二年，卒諡貞懿。弟保勗、子繼沖前後嗣位。
## 據
*《新五代史 卷六十九 南平世家第九》
漢昭文帝

漢昭文帝**李壽**，字**武考**，驤子，弒帝期而立。占者曰：可數年天子。其臣解思明曰：數年天子，孰與百世諸侯。壽曰：朝聞道，夕死可矣。遂即皇帝位。改國號漢。壽初為王，好學愛士。及稱帝，輒以殺立威。又務奢侈，百姓思亂，在位五年崩，諡**昭文帝**，廟號**中宗**，年號漢興。子勢嗣位。
## 據
*《晉書 卷一百二十一 載記第二十一》
李流

**李流**，字**玄通**，特弟。少好學，便弓馬。兄庠為趙廞所殺。流從特平廞，以功拜奮威將軍。特卒，蜀人多叛。流與兄子蕩、雄收遣眾還，自稱大將軍、大都督、益州牧。流以特、蕩並死，宋岱、孫阜軍至，甚懼，將降之。賴雄力，軍復振。流疾篤，謂諸將曰：前軍英武，殆天所相，可共受事，以為成都王。遂卒。雄稱帝，追諡**秦文王**。
## 據
*《晉書 卷一百二十 載記第二十》
分類:成漢志
分類:十六國列傳
李驤

**李驤**者，其人有二。
*李驤叔龍，蜀漢李福之子也
*李驤玄龍，漢昭文帝父也，追尊獻皇帝
党懷英

**党懷英**，字**世傑**，金馮翊人。天會十二年生，大定十年進士，官至翰林學士承旨。善屬文，工書篆籀，稱當時第一。著有竹溪集十卷。大安三年卒。
## 據
*《金史》文藝傳上
分類:金列傳
李勢

**李勢**，字**子仁**，漢中宗昭文帝壽子，中宗崩，即皇帝位。驕吝荒淫，不恤國事。在位五年，年號太和、嘉寧。嘉寧二年，晉伐漢，勢降於桓溫，送建康。封歸義侯。自李特以晉惠帝太安元年起兵，成漢至是六世，立國凡四十六年。晉穆帝升平五年，勢卒。桓溫平蜀，以勢女為妾。溫妻南康公主司馬興男兇妒，不即知之。後知，乃拔刃往李所，因欲斫之。見李在窗梳頭，姿貌端麗，徐徐結髮，斂手向主，神色閑正，辭甚淒婉。主於是擲刀，前抱之曰：『阿子，我見汝亦憐，何況老奴。』遂善之。」
## 據
*《晉書 卷一百二十一 載記第二十一》
分類:成漢本紀
漢末主

**漢末主**者，其人有六。
*漢孺子劉嬰，前漢之末主也
*漢後主劉禪，蜀漢之末主也
*漢隱帝劉粲，胡漢之末主也
*李勢，成漢之末主也
*南漢後主劉鋹，南漢之末主也
*北漢英武帝劉繼元，北漢之末主也
近畿日本鐵道

**近畿日本鐵道**，日本鐵道也。
大正三年始行。
## 詳
* 距離︰五〇一點三公里
* 車驛數︰二八六
* 車輪幅︰一四三五
* 電氣流化︰全域
* 電氣流化方式︰直流電氣流 一五〇〇 電壓

分類:近畿日本鐵道
李驤玄龍

**李驤**，字**玄龍**，特弟。驍銳武幹，與諸兄弟等，李特承製拜驍騎將軍，屢立戰功。特子雄即王位，以驤為太傅。永嘉間焦登據涪城，驤攻登，生擒之。巴西、梓潼遂盡為雄有，進大將軍，錄尚書總統，卒諡**漢獻王**。及子壽立，追諡**獻皇帝**。
## 據
*《晉書 卷一百二十一 載記第二十一》
分類:成漢志
分類:十六國列傳
成太宗

成太宗武皇帝**李雄**，字**仲儁**，景帝特第三子。建初二年稱成都王，改元建興。建興三年，即帝位，國號**[[成漢|大成]]**，改元晏平。南得漢嘉、涪陵，遠人繼至，下寬大之令，降附者皆假復除，虛己愛人，授用皆得其才，益州遂定。晉寧州刺史尹奉降，復有南中之地。在位三十年崩，諡武帝，廟號太宗，年號建興、晏平、玉衡。兄子班、子期前後嗣位。
## 據
*《晉書 卷一百二十一 載記第二十一》
成哀帝

成哀帝**李班**，字**世文**，武帝雄兄荡子也。武帝立为太子。班谦虚博纳，敬爱儒贤，武帝寝疾，班日夜侍侧，有孝诚。六月，武帝崩，班嗣位为帝，十月，为武帝子期所弑，諡哀帝。
## 據
*《晉書 卷一百二十一 載記第二十一》
曲沃桓叔

**曲沃桓叔**，晉穆侯子，名**成師**，周平王二十六年，昭侯封之於曲沃。曲沃地大於晉都。桓叔好德，晉國之眾皆附之。平王三十二年，潘父弒晉昭侯而迎立桓叔。桓叔欲入晉，晉人拒之，桓叔敗還曲沃，平王四十年，成師卒，諡桓。子莊伯嗣立。
## 據
*《史記 卷三十九 晉世家第九》
分類:周列傳
曲沃莊伯

**曲沃莊伯**，桓叔子，名**鱓**，晉孝侯八年（周平王四十年）嗣立，孝侯十六年（平王四十七年），莊伯弒孝侯於翼，晉人攻之，復入曲沃。晉人立鄂侯。鄂侯六年（桓王二年），鄂侯卒，莊伯伐晉，周桓王使虢公將兵伐曲沃，莊伯走保曲沃，哀侯二年（桓王四年）鱓卒，諡莊。子稱嗣立。
## 據
*《史記 卷三十九 晉世家第九》
分類:周列傳
王延政

**王延政**，閩太祖第十三子，景宗之弟也。景宗立，為淫虐無道，延政為建州刺史，數貽書諫之。景宗怒，攻延政，為景宗所敗。延政乃以建州立國，國號**殷**，改元天德。天德二年，景宗為朱文進所弒，三年，延政復稱閩帝。為南唐所攻，出降，閩國亡，遷金陵，封光山王，卒諡**恭懿**。
## 據
*《新五代史·卷六十八》
閩康宗

**閩康宗**，本名**繼鵬**，閩惠宗長子也。繼鵬弒惠宗自立，更名**昶**。好巫，陳守元為天師，拜倒薩譚紫霄為正一先生。妖人林興以巫見幸。後興詐覺被殺，昶愈惑亂，立父婢陳春燕為皇后。募勇士為腹心以自衛，其賜予獨厚於他軍。控鶴都將連重遇以此激怒其軍，迎其叔父延羲立之。延羲遣從子繼業率兵襲康宗及其妻子並殺之。
## 據
*《新五代史·卷六十八》
閩景宗

**閩景宗**，諱**曦**，初名**延羲**，閩太祖第九子，惠宗之弟也。延羲殺其兄惠宗子康宗昶而自立，遣使朝貢於後晉，改元永隆，性淫虐，為連重遇、朱文進所弒。在位六年，廟號景宗。
## 據
*《新五代史·卷六十八 闽世家第八》
李期

**李期**，字**世運**，成武帝雄第四子也。

期聰慧好學，弱冠能屬文，輕財好施，虛心招納。初為建威將軍，武帝令諸子及宗室子弟以恩信合眾，多者不至數百，而期獨致千餘人。其所表薦，武帝多納之，故長史列署頗出其門。武帝兄子班嗣位，期兄越以班非武帝所生，意甚不平。與其弟期密計圖之。越殺班於殯宮，期欲立越為主，越以期武帝妻任氏所養，又多才藝，乃讓位於期。於是即皇帝位，大赦境內，改元玉恆。誅班弟都。使李壽伐都弟玝於涪，玝棄城降晉。封李壽漢王，拜梁州刺史、東羌校尉、中護軍、錄尚書事；封兄越建寧王，拜相國、大將軍、錄尚書事。立妻閻氏為皇后。以其衛將軍尹奉為右丞相、驃騎將軍、尚書令，王瑰為司徒。期自以謀大事既果，輕諸舊臣，外則信任尚書令景騫、尚書姚華、田褒。褒無他才藝，武帝時勸立期，故寵待甚厚。內則信宦豎許涪等。國之刑政，希復關之卿相，慶賞威刑，皆決數人而已，於是綱維紊矣。乃誣其尚書僕射、武陵公李載謀反，下獄死。武帝子霸、保並不病而死，皆雲期鴆殺之，於是大臣懷懼，人不自安。期又鴆殺壽之養弟李攸。於是與越及景騫、田褒、姚華謀襲壽等，欲因燒市橋而發兵。期又累遣中常侍許涪至壽所，伺其動靜。及殺攸，壽大懼，又疑許涪往來之數也，乃率步騎一萬，自涪向成都，表稱景騫、田褒亂政，興晉陽之甲，以除君側之惡。以李奕為先登。壽到成都，期、越不虞其至，素不備設，壽遂取其城，屯兵至門。期遣侍中勞壽，壽奏相國、建寧王越，尚書令、河南公景騫，尚書田褒、姚華，中常侍許涪，征西將軍李遐及將軍李西等，皆懷姦亂政，謀傾社稷，大逆不道，罪合夷滅。期從之，於是殺越、騫等。壽矯任氏令，廢期為**邛都縣公**，幽之別宮。期歎曰：「天下主乃當為小縣公，不如死也！」玉恆四年，自縊而死，時年二十五，諡曰**幽公**。及葬，賜鸞輅九旒，餘如王禮。武帝之子皆為壽所殺。
## 據
*《晉書 卷一百二十一 載記第二十一》
歐仁妮皇后

**歐仁妮皇后** ，姓**蒙提荷氏**，西班牙人，勳貴女也。西元一八二六年五月五日，誕於格拉納達。

## 生平

少穎敏，及壯，頗有殊色。年廿三，后從母往遊法蘭西。至京師，總統拿破崙聞后貌美，心悅之。一八五二年十二月，拿氏即皇帝位，后尋召入宮。翌年一月，帝大婚，乃冊封為皇后。立三年，生子，帝大喜，復賜名曰拿破崙。后性警有智數，且能歌善畫，帝寵隆於後宮。每遊幸，所乘飾以金石，宮人從行庭苑、山湖間；美服相錯，百姓望之以爲天女耳。一八七〇年七月，普法戰事起。帝詔親征，命后居守監國。后既參決政事，詔罷宰相奧利維耶，以八里橋伯爵代之。俄頃，又授巴贊為帥，督辦軍務。九月，普兵破色當。帝師潰，全軍盡覆，君臣皆陷之。法人聞敗，俱不勝忿恨，革命黨人遂舉義於京師。四日，后與太子、羣臣嬪侍等走脫，西狩英吉利。逾年三月，普人始釋帝歸，亦徙英國。及西狩，后由是不復預政，寄情於文藝五十年。一九二〇年七月十一日，后大漸，旋崩，年九十四。

## 引據

分類:後波拿巴列傳
美國之音

縮圖
**美國之音**（英語︰Voice of America），美國之國際廣播電臺也。廣播語言計有四十八。

## 參見

* 自由亞洲電臺

分類:廣播
馬希聲

**馬希聲**，字**若訥**，楚武穆王次子。

武穆王既老，希聲得以用事。信荊南諜者言，殺武穆王將高郁。武穆王聞大恚，旋卒。希聲嗣位，稱節度留後，居喪不哀，嘗聞梁太祖好食雞，慕之。乃日烹五十雞以供膳。旋卒，在位二年，追封衡陽王。

## 攷
*宋薛居正等，《舊五代史·卷一百三十三 世襲列傳三》
*宋歐陽修，《新五代史·卷六十六 楚世家第六》
馬希崇

楚後主**馬希崇**，楚武穆王第三十一子也。

希崇性狡險，兄希萼以軍政委希崇。希崇與楚舊將徐威等作亂，劫兵器，幽希萼。既襲位，縱酒荒淫，國人不附，請兵南唐。李璟遣邊鎬入楚，盡遷馬氏之族於金陵。希崇在位數月，自武穆王唐乾寧三年據長沙，凡五十六年，楚亡。李璟以希崇領舒州節度使，居揚州。顯德中，希崇率其兄弟歸周，拜右羽林統軍卒。
## 攷
*宋薛居正等，《舊五代史·卷一百三十三 世襲列傳三》
*宋歐陽修，《新五代史·卷六十六 楚世家第六》
南漢殤帝

**南漢殤帝**，初名**洪度**，南漢高祖第三子也。

高祖崩，洪度嗣位，更名**玢**。改元光天。居喪召伶人作樂飲酒，宮中裸男女以為樂。或衣墨絰，與倡女夜行，出入民家。尋為陳道庠等所殺，謚殤帝，在位一年。
## 攷
*宋歐陽修，《新五代史·卷六十五 南漢世家第五》
南漢中宗

**南漢中宗**，初名**洪熙**，南漢高祖第四子也。

洪熙封晉王。弒兄玢自立為帝，改元應乾、乾和。取桂州，全有嶺南地。恐諸弟與其子爭國，盡殺其男，納其女後宮。暴虐淫侈，在位十六年卒，廟號中宗。
## 攷
*宋歐陽修，《新五代史·卷六十五 南漢世家第五》
南漢後主

**南漢後主**，初名**繼興**，南漢中宗長子也。

中宗崩，繼興以長子繼立，更名**鋹**，改元大寶。性剛忌，不能任臣下，而獨任其嬖倖，在位十三年。宋開寶中潘美伐之，鋹出降，送汴京，宋太祖赦為左千牛衛大將軍，封恩赦侯。宋太宗將討晉陽，召近臣宴，鋹預之。自言朝廷威靈及遠，四方僭竊之主，今日盡在坐中，旦夕平太原，劉繼元又至，臣率先來朝，願得執梃為諸國降王長。太宗大笑，賞賜甚厚。其詼諧皆類此，江南平，遷左監門衛上將軍，太平興國初進封衛國公卒，史稱後主。
## 攷
*宋歐陽修，《新五代史·卷六十五 南漢世家第五》
吳烈祖

**吳烈祖**楊渥，字**承天**，吳武忠王長子也。

天祐二年，武忠王卒，渥嗣立，唐封之为弘农王。天祐五年，以其腹心陳璠、範遇為東院馬軍以自衛。徐溫、張顥等有擁立功，惡其侵權，殺之。渥不能止，心憤未發，溫等不自安，遣盜縊殺渥。時年二十三，在位三年，初諡威，後諡景，弟溥稱帝，尊為烈祖。
## 攷
*宋歐陽修，《新五代史·卷六十一 吳世家第一》
楚文昭王

楚文昭王**馬希範**，字**寶規**，楚武穆王第四子也。

兄希聲卒，希範以次立為楚王。性奢侈，縱情聲色，拓跋恒切諫。是時契丹滅晉，中國大亂，牙將丁思覲嘗廷諫，勉以桓文之業，皆不聽。在位十五年，卒諡文昭。
## 攷
*宋薛居正等，《舊五代史·卷一百三十三 世襲列傳三》
*宋歐陽修，《新五代史·卷六十六 楚世家第六》
楚恭孝王

楚恭孝王**馬希萼**，楚武穆王第三十子也。

希萼剛狠無禮，攻陷長沙，殺弟希廣自立。後臣於南唐李璟，以軍政委弟希崇，為希崇所囚。後入南唐，卒於金陵，在位二年，諡恭孝，亦稱後廢王。
## 攷
*宋薛居正等，《舊五代史·卷一百三十三 世襲列傳三》
*宋歐陽修，《新五代史·卷六十六 楚世家第六》
吳高祖

**吳高祖楊隆演**，字**鴻源**，吳武忠王次子，烈祖之弟也。

徐溫、張顥既弒烈祖，隆演以次得立，仍稱唐天祐年號。幼懦不能自持，權在徐氏。天祐十六年，即吳王位，建元武義。其建國稱制，非其意，常怏怏酣飲，稀復進食，立十年，武義二年卒，諡宣，弟溥稱帝，尊為高祖。
## 攷
*宋歐陽修，《新五代史·卷六十一 吳世家第一》
吳睿帝

**吳睿帝**楊溥，吳武忠王第四子，烈祖、高祖之弟也。

武義二年，溥嗣位吳王。順義七年，徐溫卒，徐知誥擁其稱帝，國號**大吳**，改元乾貞。越十年，天祚三年，為徐知誥所篡，尋卒於丹陽，年三十八，諡睿。年號順義、乾貞、大和、天祚。自武忠王楊行密以唐景福初據有淮南，至溥歷四主，凡四十六年。南唐遷其子孫於海陵，嚴兵守之，久而男女自為匹偶，吳人多哀憐之。後李景盡殺其族，楊氏遂絕。
## 攷
*宋歐陽修，《新五代史·卷六十一 吳世家第一》
石弘

**石弘**，字**大雅**，明帝第二子也。

弘幼有孝行。以謙恭自守。明帝即位，立為太子。明帝崩，石虎執弘逼立之，命太子宮曰崇訓宮。明帝妻劉氏以下徙居焉，後殺之。弘親攜壐綬詣虎喻禪位意。虎廢弘為海陽王。幽弘於崇訓宮尋殺之。在位一年，年號延熙。
## 據
*《晉書·卷一百五 載記第五》
石鑑

**石鑑**，字**大朗**，武帝第三子也，封義陽王，鎮關中。 遵即位，以鑑為侍中。冉閔殺遵，鑑乃自立。改元青龍，改國號衛。謀誅閔，閔率甲士入守鑒於御龍觀，殺之。
## 據
*《晉書·卷一百七 載記第七》
石祗

**石祗**，武帝庶子也，封新興王。石鑑為冉閔所殺，祗稱尊號於襄國，改元永寧，為冉閔所攻，去帝號，改稱趙王。乞師於慕容儁及姚弋仲，敗閔軍，立一年，為其將劉顯所殺，後趙滅亡。
## 據
*《晉書·卷一百七 載記第七》
趙譙王世

**石世**，字**大雅**，武帝幼子也，母劉氏為劉曜之女。世封齊公。方十歲，立為皇太子。武帝崩，世即位，尊劉氏為皇太后。臨朝，石遵入鄴城，廢為譙王，尋殺之。
## 據
*《晉書·卷一百七 載記第七》
石遵

**石遵**，字**大雅**，武帝虎第九子也，封彭城王。石世即位，太后劉氏臨朝，以遵為丞相。時遵屯河內，移檄至鄴。太后懼，以遵領大司馬、大都督。遵因假太后令，稱帝，廢世為譙王。冉閔自以勛高，遵忌而不任。閔總兵權，使其將士執遵殺之。
## 據
*《晉書·卷一百七 載記第七》
呂隆

**呂隆**，字**永基**，後涼懿武帝從子，其父乃右將軍呂寶也。美姿貌，善騎射。既即位大涼天王，多殺豪望以立威，內外囂然，人不自固。累為後秦將姚碩德所敗，遂降於後秦文桓帝。自懿武帝光至隆，立十八載，後涼亡，越十三年，隆坐與文桓帝之子弼謀反而誅。
## 據
*《晉書·卷一百二十二 載記第二十二》

分類:後涼本紀
後涼隱王

**呂紹**，字**永業**，後涼懿武帝世子，懿武帝崩，紹嗣位大涼天王，恐為庶兄纂所害，欲以位讓之，纂不可。纂從弟超勸紹圖之，紹不聽，旋為纂所逼，自殺，諡隱王。

## 據
*《晉書·卷一百二十二 載記第二十二》

分類:後涼本紀
後涼靈帝

涼靈帝**呂纂**，字**永緒**，後涼懿武帝庶長子。少便弓馬，好鷹犬，不好讀書。弒隱王而立為天王。惟以交結公侯聲樂為務。忌弟弘改名崇重，弘遂起兵東苑，為纂所敗。纂縱兵大掠，以東苑婦女賞軍。弘妻子亦被辱，後因昏醉為從弟超刺死。
## 據
*《晉書·卷一百二十二 載記第二十二》

分類:後涼本紀
阪急電鐵

**阪急電鐵**，日本鐵道也。
明治卌三年始行。
## 詳
* 距離︰一三八點三公里
* 車驛數:九〇
* 車輪幅︰一四三五
* 電氣流化︰全域
* 電氣流化方式︰直流電氣流 一五〇〇 電壓

分類:日本鐵路
田都

**田都**，秦末之齊將也。

秦二世三年冬十月，田都畔田榮，助楚救趙，因從入關。楚義帝元年，項羽立都為齊王，都臨淄。榮聞項羽徙齊王田巿於膠東，而以都為齊王，大怒。五月，榮發兵距擊都，都亡走楚。
## 據
* 《史記》
* 《漢書》

分類:田儋世家
苻崇

**苻崇**，高帝之子也，高帝敗於後秦而遇害，崇奔於湟中。崇稱帝，改元延初，在位三月，為西秦乞伏乾歸所逐，敗死，前秦國亡。
## 據
*《資治通鑑·卷一百八 晉紀三十》

分類:前秦本紀
前秦哀平帝

秦哀平皇帝**苻丕**，字**永敘**，前秦宣昭帝庶長子也，少好學，博綜經史，受兵法於鄧羌，文武才幹亞於苻融。出鎮於鄴，東夏安之。宣昭帝遇害，幽州王永迎入晉陽，勸稱尊號，乃於晉陽稱帝，改元太安，在位二年，為晉將馮該襲殺。
## 據
*《晉書·卷一百十五 載記第十五》

分類:前秦本紀
田巿

**田巿**，秦末之齊王，儋之子也。

秦二世二年八月，田榮擊逐齊王假，假亡走楚。田間前救趙，因留不敢歸。田榮乃立儋子巿為齊王，榮相之。田橫為將，平齊地。楚義帝元年，項羽徙齊王市為膠東王，都即墨。田榮聞項羽徙齊王於膠東，而以田都為齊王，大怒。五月，榮發兵距擊都，都亡走楚。榮留齊王巿，不令之膠東。巿畏項羽，竊亡之國。榮怒，六月，追擊殺於即墨，自立為齊王。
## 據
* 《史記》
* 《漢書》

分類:田儋世家
田安

**田安**，齊王建之孫也。

秦二世三年，項羽方渡河救趙，田安下濟北數城，引其兵降項羽。楚義帝元年，項羽立安為濟北王，都博陽。田榮聞項羽徙齊王田巿於膠東，與彭越將軍印，使擊濟北。秋七月，越擊殺濟北王安。榮遂並王三齊之地，濟北王安失國，齊人謂之王家，因以為氏；王莽以黃帝為初祖，虞帝為始祖。追尊陳胡公為陳胡王，田敬仲為田敬王，濟北王安為濟北愍王。
## 據
* 《史記》
* 《漢書》

分類:田儋世家
趙王歇

**趙歇**，趙之公族也。

秦二世二年，客有說張耳、陳餘曰：「兩君羈旅，而欲附趙，難可獨立；立趙後，輔以誼，可就功。」乃求得趙歇。春正月，耳、餘立歇為趙王，居信都。

章邯已破項梁，以為楚地兵不足憂，乃渡河，北擊趙，大破之；引兵至邯鄲，皆徙其民河內，夷其城郭。張耳與趙王歇走入鉅鹿城，王離圍之。陳餘北收常山兵，得數萬人，軍鉅鹿北；章邯軍鉅鹿南棘原。趙數請救於楚。秦二世三年，項羽敗秦於鉅鹿，於是趙王歇及耳乃得出鉅鹿城謝諸侯。耳與陳餘相見，責讓餘以不肯救趙；及問張黡、陳澤所在，疑餘殺之，數以問餘。餘怒曰：「不意君之望臣深也！豈以臣為重去將印哉？」乃脫解印綬，推與張耳；張耳亦愕不受。陳餘起如廁。客有說張耳曰：「臣聞『天與不取，反受其咎。』今陳將軍與君印，君不受；反天不祥。急取之！」張耳乃佩其印，收其麾下。而陳餘還，亦望張耳不讓，遂趨出，獨與麾下所善數百人之河上澤中漁獵。趙王歇還信都。

漢元年，項羽徙趙王歇為代王。二年，陳餘悉三縣兵，與齊兵共襲常山。常山王張耳敗，走漢，謁漢王劉邦於廢丘；漢王厚遇之。陳餘迎趙王歇於代，復為趙王。趙王德陳餘，立以為代王。陳餘為趙王弱，國初定，不之國，留傅趙王；而使夏說以相國守代。三年冬十月，韓信、張耳以兵數萬東擊趙。趙王及餘聞之，聚兵井陘口，號二十萬。於是漢兵夾擊，大破趙軍，斬餘水上，禽趙王歇。
## 據
* 《史記》
* 《漢書》

分類:秦列傳
分類:趙王世家
董翳

**董翳**，秦末之都尉也。

秦二世二年，二世益遣長史司馬欣、董翳佐章邯擊盜。三年，楚軍夜擊坑秦卒二十余萬人新安城南，獨與章邯、長史欣、都尉翳入秦。楚義帝元年，項羽以董翳本勸章邯降楚，立翳為**翟王**，王上郡，都高奴。八月，漢王劉邦引兵從故道出，襲雍；雍王章邯迎擊漢陳倉。雍兵敗，還走；止，戰好，又敗，走廢丘。漢王遂定雍地，東至咸陽；引兵圍雍王於廢丘，而遣諸將略地。塞王欣、翟王翳皆降漢，以其地為渭南、河上、上郡。漢二年，諸侯皆背漢，復與楚。塞王欣、翟王翳亡降楚。
## 據
* 《史記》
* 《漢書》

分類:秦列傳
申陽

**申陽**，瑕丘人，秦末趙將張耳之嬖臣也。

秦二世三年，申陽下河南，迎楚河上，引兵從項羽。漢元年，項羽以申陽先下河南郡，立為河南王，都洛陽。漢二年，河南王申陽降漢，漢置河南郡。
## 據
* 《史記》
* 《漢書》

分類:秦列傳
段業

**段業**，京兆人，北涼之君也。

段業初為後涼呂光參軍。太安三年，光與群寮宴，語及政事，段業曰：「明公用法太峻。」光曰：「吳起無恩而楚強，商鞅嚴刑而秦興。」業曰：「起喪其身，鞅亡其家，皆殘酷之致也。明公方開建大業，景行堯、舜，猶懼不濟；乃慕起、鞅之為治，豈此州士女所望哉！」光改容謝之。

龍飛元年，三河王呂光即天王位，國號大涼，以著作郎段業等五人為尚書。龍飛二年，沮渠男成進攻建康，遣使說建康太守段業曰：「呂氏政衰，權臣擅命，刑殺無常，人無容處。一州之地，叛者相望，瓦解之形昭然在目，百姓嗷然無所依附。府君奈何以蓋世之才，欲立忠於垂亡之國。男成等既唱大義，欲屈府君撫臨鄙州，使塗炭之餘，蒙來蘇之惠，何如？」業不從。相持二旬，外救不至，郡人高逵、史惠等勸業從男成之請。業素與後涼侍中房晷、仆射王詳不平，懼不自安，乃許之。男成等推業為大都督、龍驤大將軍、涼州牧、建康公，改元神璽。以男成為輔國將軍，委以軍國之任。蒙遜帥眾歸業，業以蒙遜為鎮西將軍。光命太原公纂將兵討業，不克。

神璽二年，段業使沮渠蒙遜攻西郡，執太守呂純以歸。於是晉昌太守王德、敦煌太守趙郡孟敏皆以郡降業。業封蒙遜為臨池侯，以德為酒泉太守，敏為沙州刺史。後涼常山公弘鎮張掖，段業使沮渠男成及王德攻之。弘引兵棄張掖東走，段業徙治張掖，將追擊弘。沮渠蒙遜諫曰：「歸師勿遏，窮寇勿追，此兵家之戒也。」業不從，大敗而還，賴蒙遜以免。業城西安，以其將臧莫孩為太守。蒙遜曰：「莫孩勇而無謀，知進不知退；此乃為之築冢，非築城也！」業不從，莫孩尋為呂纂所破。

神璽三年，段業即涼王位，改元天璽；以沮渠蒙遜為尚書左丞，梁中庸為右丞。後涼太子紹、太原公纂將兵伐北涼，北涼王業求救於武威王烏孤，烏孤遣驃騎大將軍利鹿孤及楊軌救之。業將戰，沮渠蒙遜諫曰：「楊軌恃鮮卑之強，有窺窬之誌，紹、纂深入，置兵死地，不可敵也。今不戰則有泰山之安，戰則有累卵之危。」業從之，按兵不戰。紹、纂引兵歸。

天璽三年，業憚沮渠蒙遜勇略，欲遠之，蒙遜亦深自晦匿。業以門下侍郎馬權代蒙遜為張掖太守；權素豪雋，為業所親重，常輕侮蒙遜。蒙遜譖之於業曰：「天下不足慮，惟當憂馬權耳。」業遂殺權。蒙遜乃求為西安太守，業喜其出外，許之。

蒙遜與男成約同祭蘭門山，而陰使司馬許鹹告業曰：「男成欲以取假日為亂，若求祭蘭門山，臣言驗矣。」至期，果然。業收男成賜死。男成曰：「蒙遜先與臣謀反，臣以兄弟之故，隱而不言。今以臣在，恐部眾不從，故約臣祭山而反誣臣，其意欲王之殺臣也。乞詐言臣死，暴臣罪 惡，蒙遜必反，臣然後奉王命而討之，無不克矣。」業不聽，殺之。蒙遜泣告眾曰：「男成忠於段王，而段王無故枉殺之，諸君能為報仇乎？且始者共立段王，欲以安眾耳；今州土紛亂，非段王所能濟也。」男成素得眾心，眾皆憤泣爭奮，比至氐池，眾逾一萬；鎮軍將軍臧莫孩率所部降之，羌、胡多起兵應蒙遜者。蒙遜進逼侯塢。業先疑右將軍田昂，囚之；至是召昂，謝而赦之，使與武衛將軍梁中庸共討蒙遜。別將王豐孫言於業曰：「西平諸田，世有反者，昂貌恭而心險，不可信也。」業曰：「吾疑之久矣；但非昂無可以討蒙遜者。」昂至侯塢，率騎五百降於蒙遜，業軍遂潰，中庸亦詣蒙遜降。

五月，蒙遜至張掖，田昂兄子承愛斬關內之，業左右皆散。蒙遜至，業謂蒙遜曰：「孤孑然一己，為君家所推，願丐余命，使得東還與妻子相見。」蒙遜斬之。業，儒素長者，無他權略，威禁不行，群下擅命，尤信蔔筮、巫覡，故至於敗。
## 據
* 《資治通鑑》卷一百九至卷一百一十二

分類:北涼世家
歐亞非大陸

**歐亞非大陸**，歐羅巴洲、亞細亞洲、阿非利加洲大陸之合稱。蘇伊士運河中分之，為阿非利加洲，為歐亞大陸。又名舊大陸，其陸又名世界島。
徐溫

**徐溫**，海州人，字**敦美**，少販鹽從楊行密為盜。吳國建，以功遷右衙指揮使。行密卒，子渥嗣，溫與張顥弒之，立其弟隆演。後溫復殺顥，遂專政，累拜大丞相，封**東海郡王**。溫奸詐多智，而善用將吏，不知書，使人讀訟語決之，皆中情理，卒諡**忠武**，李昪建南唐，尊溫**武皇帝**，廟號**義祖**。
## 據
*《十國春秋》卷十三 吳十三 列傳

分類:十國列傳
胡適

**胡適**，初諱**嗣穈**、**洪騂**，或曰**適之**。安徽績溪人，台東知州**傳**第四子。生於清光緒十七年十二月十七日。

## 生平
少聰達，經史皆有法度。及壯，其學以日新為要。宣統二年，徙美利堅，入康奈爾大學農科。民國四年，充哥倫比亞大學哲學科，為杜威所器。六年，適上書《文學改良芻議》，其論中國教化積弱之故，言文學宜採西法。適既還，授北京大學教授。十一年，擢北京大學教務長。尋與校長蔡元培、博士陶行知、梁漱溟等會訂《吾輩之政見》。十五年七月，適往泰西各國遊學。明年，至美國，授哥倫比亞大學哲學博士。十七年，遷中國公學校長。十九年，與羅隆基、梁實秋纂《人權論集》，疏請憲政改制。國民政府銜之，遂飭禁。廿一年，擢北京大學文學院長、中國文學科主任兼南開大學董事。並與蔣廷黻、傅斯年等辦《獨立評論》。

廿六年七月，中日戰事起。適素慕汪兆銘，因上書論時事言與日本議和，亦入「低調俱樂部」。廿七年九月，以蔣中正薦授駐美特命全權大使。抵美，數請總統羅斯福發軍費畀之。適博學術，而公私蕩然，外人夙仰其名。及遣駐，卒定《桐油商約》，由是多有功焉。卅一年九月，適辭駐美大使，授美國會圖書館顧問。卅四年，充專使與聯合國議訂約，立《聯合國憲章》。及歸，遷北京大學校長。卅五年十二月，以制憲國民大會主席會訂《憲法》。卅七年三月，授中央研究院人文組院士。十二月，疏辭北京大學校長。當此時，國共鏖兵三年，中共連陷長春、瀋陽，旋攻平津。總統蔣中正以適盛名，乃請徙南京，適從之。卅八年初，授總統府資政。四月，共軍陷南京，適徙美國。

卅九年，授葛思德東亞圖書館長。又與雷震會辦《自由中國》，言光復、護憲、新政諸事。卌二年，抵台北，授國民大會代表。卌三年七月，授光復大陸設計研究委員會副主委。卌六年十一月，以院士晉中央研究院長。卌九年五月，中正既屆滿，而復柄政。九月，雷震以毀憲上書固諫之，中正怒，遂以「通共」逮震下獄。適聞之，益沮，而數請中正恩赦，弗聽。明年二月，適寢疾。五十一年二月廿四日，大漸，尋卒，年七十。葬於台北南港，中正等往祭，天下哀之。適天資異敏，中外書史無所不通。其纂述甚多，其著者有《中國哲學史大綱》、《白話文學史》、《廬山遊記》、《中古思想史長編》、《藏暉室札記》、《中國章回小說考證》等。

## 親族
適有妻冬秀，生二子一女。
:長子**祖望**，從適往美國學，生子曰**復**。
:次子**思杜**，適既徙台，思杜留居內地。卌六年九月，自縊死。
:女曰**素斐**，早夭。

## 引據
* 胡適研究中心
* 江勇振《舍我其誰：胡適．日正當中1917-1927》
* 胡適研究文庫目錄
* 余英時〈胡適是20世紀影響力最大的思想家 〉
* 周質平：〈“難進”“易退”的胡適大使歲月論述〉
* 翟志成：〈文化激進主義 vs.文化保守主義：胡適與港臺新儒家 〉
* 楊貞德〈胡適愛國主義中「國界」與「是非」的抉擇 〉
* 楊貞德〈進化與自由──胡適自由主義中的歷史觀及其意涵 〉

分類:中華民國列傳
汪兆銘

**汪兆銘**，字**季新**，號**精衛**。廣東番禺人，幕賓琡子也。清光緒九年五月四日生於廣東三水。

## 生平
少穎異，聰明有志節。年十八，中府試第一。卅一年八月，以赴日官費生入革命黨，授《民報》編修。宣統二年二月，兆銘與革命黨人黃復生、羅世勛謀以藥彈轟擊攝政王載灃，事覺，捕下法部獄。及廷議，肅親王善耆疏救之，遂免死。三年十月，武昌革命起，清廷詔大赦天下，兆銘等乃釋。民國元年，從黨揆孫文往南京組織臨時政府，授議和參贊。二月，總統袁世凱即位，充專使與蔡元培、宋教仁、王正廷等往北京致賀。四月，與僑商女陳璧君大婚。八月，至法蘭西求學。二年七月，二次革命起，兆銘還上海，與之。事敗，徙法國，入里昂大學。

六年，護法之役起，從孫文至粵，授廣東教育會長、省政府顧問。十三年，授國民黨中央執行委員、中央宣傳部長兼中政會委員。十四年，從文往北京協商國是。三月，文寢疾，命兆銘承寫遺囑，旋卒。七月，國民政府立，黨人議舉兆銘為國府主席，兼長軍委。授胡漢民長外交，廖仲愷長財政，許崇智長軍事，擢蔣中正入軍委會。八月，仲愷遇刺卒，兆銘命中正以怨望逮漢民，崇智等俱罷。並授中正廣州衛戍司令，參預機務。十五年三月，中山艦事變起，中正矯罷蘇俄顧問季山嘉。兆銘怒，徑出，赴法國養疴。

十六年四月，兆銘歸，至武漢視事。十二日，中正命清黨，發兵捕殺中共黨人。七月，兆銘亦詔分共，逮共黨武漢支部百十人，下獄。八月，中共黨人朱德、周恩來等起事於南昌。俄頃，兆銘陰合中正等發兵討平之。十二月，授中正國民革命軍總司令。中正素憚兆銘，因以不附己劾其謀逆，革之，兆銘遂出洋徙法國。十八年十一月，兆銘還香港，與桂系李宗仁謀起兵。十九年九月，北平國民政府立，兆銘合藩鎮閻錫山、馮玉祥、宗仁等討中正。十一月，中正軍陷北平，兆銘與妻璧君等亡命日本，次年歸。

二十年九月，東北戰事起。十二月，中正引咎辭，國民黨中常會以林森代之，擢孫文子科同輔政。廿一年初，日兵攻上海，科辭揆席，中常會乃拜兆銘為行政院長。三月，中正起復，以軍委會委員長，與兆銘對掌朝政。及當國，中正以功多獨專恣，與兆銘論事輙龃齬。兆銘柄政，而向無典兵，顧見中正势日張，居常怏怏。中正既剿共，欲與日媾和，卒定《塘沽協定》，兆銘亦不加阻。廿四年十一月，兆銘往中央黨部議事，遇刺，創甚遂辭。廿五年二月，往法國養疴。廿六年初，抵上海。七月，中日戰事起，授兆銘國民黨副總裁。未幾，日兵陷北平、天津，上海、南京、武漢等相繼失，政府遷陪都。兆銘知日兵強，以中國弗能爭，故謀和議。

廿七年十二月，兆銘與妻璧君、近習曾仲鳴、陳公博、周佛海、褚民誼等走河內，以「艷電」請解兵。廿八年三月，中正使人刺兆銘，遁脫，仲鳴死。五月，兆銘等徙上海籌組政府。十二月，會訂《汪日密約》。國民黨以叛逆除兆銘籍，詔擒捕之。廿九年三月，南京新政府立，兆銘以行政院長、中政會主席、國防最高會議主席代行國府主席。十二月，晉特級上將。三十年，兼清鄉委員會委員長。卅二年，日本悉交還美、英、法國租界。十一月，抵日本，與日首揆東條英機等議東洋戰事，日人多要挾。卅三年三月，兆銘不豫，往日本求醫。十一月，大漸。十日，卒於名古屋，年六十一。廿三日，葬於南京梅花山。卅五年，中正等還都南京，命墮其墓，斫棺。璧君、公博、佛海、民誼等皆逮下獄。

## 引據

* 
* 李志毓：《驚弦：汪精衛的政治生涯》.牛津大學.ISBN 9780199411900
* 余英時：〈以史推解汪精衛心境演替〉 
* 李國祁：〈民國十四年汪精衛的爭權  〉
* 林思雲：《真實的汪-{精}--{衛}-  》
* 汪精衛和平運動始末 
* 金雄白：《汪政權的開場與收場  》
* 林思雲：《怎樣看待汪精衛政府 》
* 張有朋：《蔣介石與汪精衛的絕世祕密》

分類:中華民國總統世家
鄭昌

**鄭昌**，秦之故吴令也。

楚義帝元年，項羽以鄭昌為韓王，以距漢。漢二年，漢王劉邦以韓襄王孫信為韓太尉，將兵略韓地。信急擊韓王昌於陽城，昌降。十一月，立信為韓王；常將韓兵從漢王。
## 據
* 《史記》
* 《漢書》

分類:秦列傳
苻雄

**苻雄**，字**元才**，前秦丞相，宣昭帝即位，追諡**文桓皇帝**。

雄乃洪季子，少善兵書，多謀略，好施下士，便弓馬，有政術。兄健即位，封**東海王**。為佐命元勛，權侔人主。而謙恭奉法。健常曰：元才吾姬旦也。及卒，健哭之嘔血，曰：天不欲吾定四海耶，何奪元才之速也。贈**魏王**，諡**敬武**。及子堅稱尊，追諡文桓帝。
## 據
* 《晉書》卷一百十二 載記第十二

分類:前秦列傳
呂寶

**呂寶**，父婆樓，後涼懿武帝之弟也，任右將軍。麟嘉四年，三河王光（懿武帝）遣其弟寶等攻金城王乾歸，敗績，寶及將士死者萬餘人。寶子超，弒天王纂。寶子隆，即位為天王，尊諡寶為**文帝**。
## 據
*《晉書·卷一百二十二 載記第二十二》
分類:十六國列傳
呂婆樓

**呂婆樓**，本略陽氐酋也。

皇始元年，苻健即天王、大單于位，以婆樓為散騎常侍。苻堅襲爵東海王，交結英豪，婆樓、強汪及略陽梁平老皆與之善。堅問計於尚書婆樓，婆樓曰：「仆，刀環上人耳，不足以辦大事。仆裏舍有王猛，其人謀略不世出，殿下宜請而咨之。」堅因婆樓以招猛，一見如舊友；語及時事，堅大悅，自謂劉玄德之遇諸葛孔明也。壽光三年，堅與婆樓帥麾下三百人鼓噪繼進，宿衛將士皆舍仗歸堅。苻生猶醉寐，堅兵至，生驚問左右曰：「此輩何人？」左右曰：「賊也！」生曰：「何不拜之！」堅兵皆笑。生又大言：「何不速拜，不拜者斬之！」堅兵引生置別室，廢為越王，尋殺之，諡曰厲王。堅乃去皇帝之號，稱大秦天王，以呂婆樓為司隸校尉。婆樓子光、寶、延、方也。光稱大涼天王，追尊婆樓為**景昭王**。
## 據
*《晉書·卷一百二十二 載記第二十二》

分類:前秦列傳
司馬卬

**司馬卬**，秦末趙將，定河內，數有功。楚義帝元年，項羽立為殷王，王河內，都朝歌。二年三月，漢王劉邦自臨晉渡河。魏王豹降，將兵從；下河內，虜殷王卬，置河內郡。
## 據
* 《史記》
* 《漢書》
分類:秦列傳
司馬欣

**司馬欣**，秦章邯長史，請事咸陽，趙高不見，欣報章邯曰：事無可為者。乃與項羽盟。分天下以王諸侯，欣為塞王。漢王劉邦擊三秦，欣降復叛，漢破楚軍成臯，欣自剄而死。
## 據
* 《史記》
* 《漢書》
分類:秦列傳
魏咎

**魏咎**，魏諸公子，封**寧陵君**。秦滅魏，咎為庶人，陳勝稱王，下魏地，立咎為魏王。秦將章邯擊敗之，咎為其民約降，約定後，咎自殺。咎弟豹。
## 據
* 《史記》
* 《漢書》
分類:秦列傳
張偃

**張偃**，漢初之魯王，耳之孫，敖與魯元公主之子也。高后元年，呂后立之為魯王。高后八年，呂后崩，大臣誅諸呂，漢文帝元年，廢魯王，封偃南宮侯。偃薨，子生（或作歐）嗣。
## 據
* 《史記》
* 《漢書》
分類:張耳世家
張敖

**張敖**，漢初之趙王，耳子也。耳薨，敖嗣立為趙王。尚高帝長女魯元公主。高帝從平城過趙，貫高請殺高帝，不許。後高怨家告之。高帝捕敖及高詣長安，高對獄曰：「獨吾屬為之，王不知也。」乃赦敖，封宣平侯。子偃嗣。
## 據
* 《史記》
* 《漢書》
分類:張耳世家
田榮

**田榮**，楚漢之際齊王也，儋從弟。儋卒，榮收儋余眾東走東阿，齊人立故齊王建之弟田假為王，田角為相，田間為將。榮怒，引兵逐假，立儋子巿為王，榮相之。項羽既滅秦，榮自立為王。羽怒，北伐齊，榮兵敗走平原，平原民殺之。
## 據
* 《史記》
* 《漢書》
分類:田儋世家
函普

**函普**，其先出於靺鞨氏。年六十餘，自高麗徙居完顏部仆幹水之涯。其部人嘗與他族鬥不解，因謂曰：若能解此怨，部中有賢女，年六十未嫁，當相配，始祖往解之，部眾乃許以六十之婦，函普納之，並得其貲產，遂為完顏部人，因以完顏為姓，子烏魯、斡魯。金熙宗天會間追尊為**始祖**，諡**懿憲景元皇帝**。
## 據
* 《金史》卷一 本紀第一 世紀
分類:遼列傳
分類:金列傳‎
姚弋仲

**姚弋仲**，晉南安赤亭羌人。少英毅，不營產業，唯以收恤為務。眾皆畏而親之。永嘉之亂，自稱護西羌校尉、雍州刺史。戎夏附之者數萬。劉曜以為平西將軍，以功進封西平郡公。石祗踐祚於襄國，以其為右丞相。後趙亡，乃遣使降晉。永和中拜使持節、都督江淮諸軍事、車騎大將軍、大單于，封高陵郡公卒。子萇踐祚，追諡**景元皇帝**。
## 據
* 《晉書》卷一百十六 載記第十六
分類:十六國列傳
姚襄

**姚襄**，字**景國**，晉南安赤亭羌人，弋仲第五子也。少有高名，雄武冠世。好學博通，英濟之稱，著於南夏。殷浩憚其威名，潛遣魏璟襲襄。襄擊破之，遣使建康，罪狀殷浩，朝廷大震。襄自稱大將軍、大單于，據許昌以圖關右，為桓溫所敗。尋徙北屈，將圖關中，率眾西引，苻生遣苻堅等邀擊之，襄敗，為堅所殺。時年二十七，弟萇踐祚，追諡**魏武王**。
## 據
* 《晉書》卷一百十六 載記第十六
分類:十六國列傳
田廣

**田廣**，楚漢之際齊王也，榮子。漢二年，田弟橫收散卒，得數萬人，起城陽。四月，立廣為齊王，以拒楚。漢四年十月，韓信襲破齊歷下軍，遂至臨淄，齊王廣以酈生為賣己，乃烹之；引兵東走高密，使使之楚請救。田橫走博陽，守相田光走城陽，將軍田既軍於膠東。韓信已定臨淄，遂東追齊王。項羽使龍且將兵，號二十萬，以救齊，與齊王廣合軍高密。十一月，齊、楚與漢夾濰水而陳。韓信夜令人為萬餘囊，滿盛沙，壅水上流；引軍半渡擊龍且，佯不勝，還走。龍且果喜曰：「固知信怯也！」遂追信。信使人決壅囊，水大至，龍且軍太半不得渡。即急擊殺龍且，水東軍散走，齊王廣亡去。信遂追北至城陽，虜齊王廣。漢將灌嬰追得齊守相田光，進至博陽。田橫聞齊王廣死，自立為齊王。
## 據
* 《史記》
* 《漢書》
分類:田儋世家
韓王成

**韓成**，韓諸公子，封**橫陽君**。秦二世二年，張良說項梁曰：「君已立楚後，而韓諸公子橫陽君成最賢，可立為王，益樹黨。」項梁使良求韓成，立以為韓王。以良為司徒，與韓王將千余人西略韓地，得數城，秦輒復取之，往來為遊兵潁川。秦二世三年四月，沛公劉邦南攻潁川，屠之。因張良，遂略韓地。張良引兵從沛公，沛公令韓王成留守陽翟，與良俱南。翌年，項羽以張良從漢王劉邦，韓王成又無功，故不遣之國，與俱至彭城，廢以為穰侯，項羽又殺之。
## 據
* 《史記》
* 《漢書》
分類:秦列傳
姚泓

**姚泓**，後秦末主，文桓帝興長子也。泓孝友寬和，而無經世之用，立為太子。文桓帝崩，泓即皇帝位，改元永和。在位一年，東晉劉裕來伐，泓詣降，裕送建康斬之。年三十歲，後秦滅亡。
## 據
*《晉書·卷一百十九 載記第十九》
綏可

**綏可**，跋海子。黑水舊俗無室廬，隨水草穴土以居。綏可乃徙居海古水，耕墾樹藝，始有棟宇之制，人呼其地為納葛里，漢語居室也。子石魯、樸都、阿保寒、敵酷、敵古乃、撒里輦、撒葛周。金熙宗天會間追尊為**純烈定昭皇帝**，廟號**獻祖**。
## 據
* 《金史》卷一 本紀第一 世紀
分類:遼列傳
分類:金列傳‎
石魯

**石魯**，綏可子。生女真無書契，無約束，不可檢製。石魯稍以條教為治，部落漸強。耀武至青嶺白山，所至克捷，還至逼剌紀村卒。子烏古迺、烏骨出、跋黑、仆里黑、斡里安、胡失答。金熙宗天會間追尊為**武惠成襄皇帝**，廟號**昭祖**。
## 據
* 《金史》卷一 本紀第一 世紀
分類:遼列傳
分類:金列傳‎
烏古迺

**烏古迺**，石魯子。烏古迺稍役屬諸部。自白山土骨論之屬皆聽命。遼邊民多逃而來歸。遼帝命為生女真部族節度使。遼人呼節度使為太師，金人稱都太師自此始。子劾者、劾里鉢、劾孫、頗剌淑、盈歌、劾真保、麻頗、阿離合懣、謾都訶。金熙宗天會間追尊為**英烈惠桓皇帝**，廟號**景祖**。
## 據
* 《金史》卷一 本紀第一 世紀
分類:遼列傳
分類:金列傳‎
劾里鉢

**劾里鉢**，烏古迺第二子也。遼咸雍中襲節度使。性嚴重，有智識。襲位之初，內外潰叛，乃因敗為功，既破桓赧、烏春等，其業益大，遼大安中卒。子烏雅束、阿骨打、魏王斡帶、吳乞買、遼王斜也、衛王斡賽、魯王斡者、漢王烏故乃、魯王阇母、沂王查剌、鄆王吾都補。金熙宗天會間追尊為**神武聖肅皇帝**，廟號**世祖**。
## 據
* 《金史》卷一 本紀第一 世紀
分類:遼列傳
分類:金列傳‎
烏雅束

**烏雅束**，字**毛路完**，劾里鉢長子，金太祖、金太宗之兄也。遼乾統中襲節度使，高麗國於盈歌時始通好。既而頗有隙，屢來攻，烏雅束命將禦之，復所侵地，乃罷兵。子楚王宗雄、昭武大將軍同喬茁、宗國公隈可。金熙宗皇統間追尊為**獻敏恭簡皇帝**，廟號**康宗**。
## 據
* 《金史》卷一 本紀第一 世紀
分類:遼列傳
分類:金列傳‎
盈歌

**盈歌**，字**烏魯完**，烏古迺第五子也。遼大安中襲節度使，屢以征討有功。為遼帝所嘉賞。自烏古迺以來，兩世四主，志業相因，一切以本部法令為治。所轄疆土日益廣，完顏部自此而盛。子魯國王撻懶、金源郡王烏野、齊國公蒲察、崇國公蒲里迭、銀青光祿大夫撒柷。金熙宗天會間追尊為**章順孝平皇帝**，廟號**穆宗**。
## 據
* 《金史》卷一 本紀第一 世紀
分類:遼列傳
分類:金列傳‎
頗剌淑

**頗剌淑**，烏古迺第四子也。兄劾里鉢卒，頗剌淑以國相襲位。性機敏善辯，當桓赧等作難之際，屢當一面。尤明習遼之國政人情，凡遼事均身任之。子溫國公耨酷款、崇國公蒲魯虎。金熙宗皇統間追尊為**明睿穆憲皇帝**，廟號**肅宗**。
## 據
* 《金史》卷一 本紀第一 世紀
分類:遼列傳
分類:金列傳‎
前秦高帝

秦太宗高皇帝**苻登**，字**文高**，前秦宣昭帝族孫也。少雄勇有壯氣，不修細行，長而折節讀書，封**南安王**。累官狄道長。及關中亂，歸河州牧毛興，興以為司馬，言事輒中。興將亡，以後事付登。遂專統征伐。及哀平帝敗，登乃以太安二年稱帝，改元太初。立宣昭帝神主於軍中，凡所欲為，啟主而後行。屢與後秦姚萇戰，在位九年，後為姚興所敗，至被殺。子崇即位，諡曰高帝，廟號太宗。
## 據
*《晉書·卷一百十五 載記第十五》

分類:前秦本紀
沮渠蒙遜

北涼武宣王**沮渠蒙遜**，盧水胡人，其先世為匈奴左沮渠。博涉群史，雄傑有權變，頗好天文，為諸胡所歸。後涼懿武帝殺其伯父羅仇，蒙遜遂推段業為涼州牧。業稱涼王，蒙遜官尚書左丞，出為西安太守。後襲段業，稱**張掖公**，改元永安。永安十二年，遷姑臧，稱**河西王**，改元玄始。承玄四年，又稱**涼王**，改元義和。性淫暴，忍於刑戮。在位三十三年，義和三年卒，諡武宣王，廟號太祖。
## 據
*《晉書·卷一百二十九 載記第二十九》

分類:北涼世家
沮渠牧犍

北涼哀王**沮渠牧犍**，一名**茂虔**，蒙遜三子也，父薨，自稱**河西王**，年號承和。遣使請魏朝命，魏拜涼州刺史、河西王。尚魏太武帝妹武威公主。尋太武以其雖稱藩致貢，而內多乖悖，親征之。牧犍嬰城自守，城拔，牧犍與左右文武面縛而降。在位七年，北涼亡。太武帝以妹婿待之，改授鎮、征西大將軍。太平真君中人告牧犍謀反，賜死，諡哀。
## 據
*《晉書·卷一百二十九 載記第二十九》
*《魏書·卷九十九 列傳第八十七 盧水胡沮渠蒙遜》
分類:北涼世家
後秦武昭帝

秦太祖武昭皇帝**姚萇**，字**景茂**，弋仲第二十四子，襄之弟也。少聰哲多權略，廓落任率，不修行業，諸兄皆奇之。兄襄死，萇率諸弟降於前秦苻生。苻堅拜為揚武將軍，累有大功。淝水之戰，堅敗，慕容泓起兵叛堅，萇為泓所敗，懼奔渭北，遂如馬牧。西州豪族共推萇為盟主，萇乃自稱萬年秦王，建元白雀。敗前秦兵，執殺苻堅於五將山。取長安，稱帝，改元建初，國號大秦，在位十年，諡**武昭皇帝**。
## 據
*《晉書·卷一百十六 載記第十六》

分類:後秦本紀
苻洪

前秦太祖惠武皇帝**苻洪**，字**廣世**，略陽渭氐人，本姓蒲，世為西戎酋長。洪驍勇多權略，永嘉之亂，宗人推為盟主。尋降於後趙石虎，說虎徙關中豪傑及羌戎內實京師。虎從之，以洪為流人都督，處於枋頭，累功封為西平郡公。石遵即位，去洪都督，洪怨之。乃遣使降晉。晉穆帝以為征北大將軍，都督河北諸軍事。時四方兵起，洪有眾十余萬，或有勸洪稱尊號者。洪亦以讖文有草付應王，又其孫堅背有草付字，遂改姓苻氏。自稱大將軍、大單于、三秦王。後為麻秋所鴆，子健即位，諡曰**惠武帝**，廟號**太祖**。
## 據
*《晉書·卷一百十二 載記第十二》

分類:前秦本紀
苻生

前秦越厲王**苻生**，字**長生**，景明帝健第三子也。幼而無賴，生無一目，兒時，祖洪戲之曰："吾聞瞎兒一淚，信乎？"侍者曰："然。"生怒，引佩刀自刺出血，曰："此亦一淚也。"及長，力舉千鈞，桓溫來伐，生單騎入陣，奪旗斬將者前後十數。健以讖言三羊五眼應符，故立為太子。健崩，生嗣位稱帝，改元壽光，荒耽淫虐，殺戮無道，逾二年，苻堅廢之為越王，俄而殺之，諡厲。
## 據
*《晉書·卷一百十二 載記第十二》
分類:前秦本紀
後秦文桓帝

秦高祖文桓皇帝**姚興**，字**子略**，武昭帝長子也。前秦宣昭帝時為太子舍人。武昭帝在馬牧，興自長安冒難奔父，武昭帝立為太子。武昭帝出征討，常留統後事，及鎮長安，甚有威惠。武昭帝崩，興立於槐里，改元皇初，滅前秦苻登，降西秦乞伏乾歸，徙後涼呂隆於長安。後伐夏，敗還，降號稱天王，改元弘始。在位二十二年，諡文桓皇帝。
## 據
*《晉書·卷一百十七 載記第十七》
*《晉書·卷一百十八 載記第十八》

分類:後秦本紀
前秦景明帝

前秦高祖景明皇帝**苻健**，字**建業**，前秦惠武帝三子也，勇果便弓馬，洪薨嗣位，去王號，稱臣於晉。時杜洪據長安，健率眾西行，逐洪而都之。遣使獻捷京師。三五一年，自稱天王、大單于。建元皇始。逾年，稱帝。與百姓約法三章，薄賦卑宮，垂心政事，優禮耆老，修尚儒學，關右稱來蘇焉。在位四年崩，諡景明，廟號世宗，後改高祖。
## 據
*《晉書·卷一百十二 載記第十二》

分類:前秦本紀
乞伏乾歸

秦高祖武元王**乞伏乾歸**，國仁之弟也。雄武英傑，沈雅有度量。國仁薨，乾歸嗣立**河南王**，改元太初。太初二年，前秦苻登封其為**金城王**。太初七年，登再封其為**河南王**，旋進封**梁王**。遣其將敗氐王楊定，盡有隴西巴西之地。遷都苑川，稱**秦王**。尋降於後秦姚興，還鎮，太初十三年，朝後秦被留，弘始十一年，逃歸。復稱**秦王**，改元更始，在位二十四年，其間失國八年，為兄子公府所弒，諡武元王，廟號高祖。
## 據
*《晉書·卷一百二十五 載記第二十五》
*《魏書·卷九十九 列傳第八十七 鮮卑乞伏國仁》
分類:西秦世家
乞伏國仁

秦烈祖宣烈王**乞伏國仁**，隴西鮮卑人，世為酋豪。前秦封為南單于，鎮勇士川。晉太元間苻堅敗亡，國仁築所鎮城都之，自稱大都督、大將軍、大單于，秦河二州牧，年號建義，史稱西秦。據苑川，建義三年，稱苑川王。擊降鮮卑三部，在位四年，謚宣烈王，廟號烈祖。
## 據
*《晉書·卷一百二十五 載記第二十五》
*《魏書·卷九十九 列傳第八十七 鮮卑乞伏國仁》
分類:西秦世家
禿髮烏孤

南涼烈祖武王**禿髮烏孤**，樹機能從弟務丸之玄孫，樹機能於晉泰始中盡有涼州之地，後敗降。烏孤嗣立，雄勇有大志，復規取涼州。呂光遣使署為假節冠軍大將軍、河西鮮卑大都統。遂大興師，諸部皆來降附。後涼龍飛二年自稱大單于、西平王。建元太初，翌年，更稱武威王，治樂都，在位三年，後因酒墜馬傷脅而亡，諡武，廟號烈祖。
## 據
*《晉書·卷一百二十六 載記第二十六》
分類:南涼世家
禿髮利鹿孤

南涼康王**禿髮利鹿孤**，烏孤弟，以太初三年即位稱武威王，年號建和，徙治西平，尋稱河西王，率師伐後涼呂隆，大敗之，在位三年薨，諡康。
## 據
*《晉書·卷一百二十六 載記第二十六》
分類:南涼世家
禿髮傉檀

南涼景王**禿髮傉檀**，利鹿孤之弟也。少機警有才略，建和三年襲位，更稱**涼王**。還治樂都，承累捷之銳，摧後涼，取姑臧。既而窮兵以逞，數為沮渠蒙遜、赫連勃勃所敗，嘉平七年，後降於西秦乞伏熾磐，被鴆殺，在位十三年，諡景，年號弘昌、嘉平。南涼自烏孤至傉檀，凡三主十八年，為西秦所滅。
## 據
*《晉書·卷一百二十六 載記第二十六》
分類:南涼世家
張軌

**張軌**，字**士彥**，晉烏氏人。少明敏好學，有器望。張華與軌論經義及政事損益，甚器之。累遷征西軍司。永寧初出為涼州刺史。威著西州，化行河右。建興中拜太尉、涼州牧、西平公，固辭。在任十三年，病篤，遺令將佐盡忠報國，務安百姓，卒諡武。
## 據
*《晉書·卷八十六 列傳第五十六》
乞伏熾磐

秦太祖文昭王**乞伏熾磐**，乾歸長子也。性勇果英毅，權略過人，更始四年嗣立河南王，禿髮傉檀西征乙弗，熾磐攻之，遂入樂都。傉檀降，熾磐既兼南涼，兵強地廣，改稱**秦王**。在位十六年，薨，諡文昭王，廟號太祖。
## 據
*《晉書·卷一百二十五 載記第二十五》
*《魏書·卷九十九 列傳第八十七 鮮卑乞伏國仁》
分類:西秦世家
乞伏暮末

秦王**乞伏暮末**，字**安石**，文昭王第二子也。建弘九年，嗣立秦王，改元永弘。北涼來攻，暮末臣服於魏，保南安，為夏主赫連定所逼，送上邽殺之，在位四年，西秦國亡。
## 據
*《晉書·卷一百二十五 載記第二十五》
*《魏書·卷九十九 列傳第八十七 鮮卑乞伏國仁》
分類:西秦世家
張茂成遜

**張茂**，字**成遜**，晉烏氏人，軌子，寔弟也。繼寔為涼州牧，豪右屏跡，威行涼域，前趙封其為涼王。在位五年卒，兄子駿繼立。
## 據
*《晉書·卷八十六 列傳第五十六》
張駿

**張駿**，字**公庭**，寔子也。叔父茂卒，無子，駿嗣立，稱涼王，盡有隴右、河西之地。雖稱臣於晉而不行江左正朔。在位二十二年卒，私諡文，晉穆帝賜諡忠成，其子祚稱帝，追尊為世祖。
## 據
*《晉書·卷八十六 列傳第五十六》
張寔

**張寔**，字**安遜**，晉烏氏人，軌子也。軌卒，嗣位西平公。晉元帝時進為大都督、涼州牧，用晉愍帝建興之年號，在位六年，為閻涉所害。元帝賜諡元，其孫祚稱帝，追尊為高祖。
## 據
*《晉書·卷八十六 列傳第五十六》
張重華

**張重華**，字**泰臨**，駿第二子也。嗣駿為涼州牧、西平郡公，群臣尊為涼王，在位九年卒。晉賜諡敬烈，其兄祚稱帝，追尊為世宗。
## 據
*《晉書·卷八十六 列傳第五十六》
張耀靈

**張耀靈**，《資治通鑑》作**張曜靈**，字**元舒**，重華子也。年十歲，嗣立大司馬、大将軍、護羌校尉、涼州刺史、涼州牧、**西平公**。以伯父張祚輔政，祚烝重華母馬氏，馬氏廢耀靈為**涼寧侯**，立祚。祚尋害耀靈於東苑，諡哀。
## 據
*《晉書·卷八十六 列傳第五十六》
張祚

**張祚**，字**太伯**，駿庶長子也。張祚既立，自稱大都督、大將軍、涼州牧、涼公，淫暴不道，建興四十二年，張祚稱帝位，建元和平，在位三年，為其族人張瓘所殺。
## 據
*《晉書·卷八十六 列傳第五十六》
張玄靚

**張玄靚**，字**元安**，重華子也。伯父祚被殺，其被立為涼州牧、**涼王**。建興四十九年，奉晉升平年號，晉授玄靚為大都督隴右諸軍事、護羌校尉、涼州刺史，**西平公**。季父天錫專政，在位九年，為其所害。
## 據
*《晉書·卷八十六 列傳第五十六》
張天錫

**張天錫**，字**純嘏**，小字**獨活**，駿少子也。天錫弒玄靚自立，在位十二年，降於苻堅，前涼亡。淝水之戰，堅敗，復歸晉。桓玄時用為護羌校尉、涼州刺史。子大豫。
## 據
*《晉書·卷八十六 列傳第五十六》
段日陸眷

**段日陸眷**，晉書作**就陸眷**，晉遼西鮮卑人也。因亂被賣為漁陽烏丸大庫辱官家奴。諸大人集會幽州，皆持唾壺，唯庫辱官獨無，乃唾日陸眷口中。日陸眷因咽之，西向拜天曰：「願使主君之智慧祿相盡移入我腹中。」其後漁陽大飢，庫辱官以日陸眷為健，使將之詣遼西逐食，招誘亡叛，遂至強盛。日陸眷卒，弟乞珍代立。
## 據
*《魏書·卷一百三 列傳第九十一》
分類:段部世家
段務目塵

**段務目塵**，晉書作**務勿塵**，遼西段部鮮卑人，乞珍之子也。務目塵據有遼西之地，而臣於晉。其所統三萬餘家，控絃上馬四五萬騎。晉幽州刺史王浚以段氏數為己用，深德之，乃表封務目塵為遼西公，假大單于印綬。浚使務目塵率萬餘騎伐石勒於常山封龍山下，大破之。務目塵卒，子就六眷代立。
## 據
*《魏書·卷一百三 列傳第九十一》
分類:段部世家
段乞珍

**段乞珍**，遼西段部鮮卑人也。兄日陸眷詣遼西逐食，招誘亡叛，遂至強盛。日陸眷卒，乞珍代立。《資治通鑑》段階以女妻慕容廆，生皝、仁、昭。或曰段階即乞珍也。乞珍卒，子務目塵代立。
## 據
*《魏書·卷一百三 列傳第九十一》
分類:段部世家
段就六眷

**段就六眷**，晉書作**疾陸眷**，遼西段部鮮卑人，務目塵之子也。務目塵卒，就六眷嗣為遼西公。就六眷與弟匹磾、從弟末波等率五萬餘騎圍石勒於襄國。末波與勒約為父子，就六眷等遂攝軍而還，不復報浚，歸于遼西。太興元年正月，遼西公疾陸眷卒，其子幼弱，叔父涉復辰自立。
## 據
*《魏書·卷一百三 列傳第九十一》
分類:段部世家
段涉復辰

**段涉復辰**，遼西段部鮮卑人，乞珍之子，就六眷叔父也。

建武元年，段匹磾推劉琨為大都督，檄其兄遼西公就六眷及叔父涉復辰、弟末波等會於固安，共討石勒。末波說就六眷、涉復辰曰：「以父兄而從子弟，恥也；且幸而有功，匹獨收之，吾屬何有哉！」各引兵還。琨、匹不能獨留，亦還薊。二年正月，遼西公就六眷卒，其子弱，涉復辰自立。段匹磾自薊往奔喪；段末波宣言：「匹磾之來，欲為篡也。」匹磾至右北平，涉復辰發兵拒之。末波乘虛襲涉復辰，殺之，並其子弟黨與，自稱單于。迎擊匹磾，敗之；匹磾走還薊。
## 據
*《資治通鑑 卷九十》
分類:段部世家
段牙

**段牙**，遼西段部鮮卑人，末波之弟也。

三二五年三月，末波卒，弟牙嗣遼西公。慕容皝與段氏方睦，為段牙謀，使之徙都。牙從之，即去令支，段部國人不樂。段日陸眷之孫遼欲奪其位，以徙都為牙罪，十二月，帥國人攻牙，殺之，自立。
## 據
*《資治通鑑》
分類:段部世家
段勤

**段勤**，遼西段部鮮卑人，末波之子也。

三五〇年正月，冉閔更後趙國號曰衛，易姓李氏，大赦，改元青龍。建義將軍段勤據黎陽，段龕據陳留，姚弋仲據灄頭，蒲洪據枋頭，眾各數萬，不附於閔。段勤、張賀度、劉國、靳豚會於昌城，將功鄴。冉閔自將擊之，戰於蒼亭，賀度等大敗，死者二萬八千人，追斬靳豚於陰安，盡俘其眾而歸。

三五二年，冉閔既克襄國，因遊食常山、中山諸郡。趙立義將軍段勤聚胡、羯萬人保據繹幕，自稱趙帝。四月，燕王慕容儁遣慕容恪等擊魏，慕容霸等擊勤。慕容霸軍至繹幕，段勤與弟思聰舉城降。三五九年，前燕殺段勤。
## 據
*《資治通鑑》
分類:段部世家
段鬱蘭

**段鬱蘭**，晉書作**蘭**，遼西段部鮮卑人，護遼之弟也。

三三四年，護遼遣蘭與慕容翰共攻前燕柳城，柳城都尉石琮並力拒守，蘭等不克而退。遼怒，切責蘭等，必令拔之。休息二旬，復益兵來攻。士皆重袍蒙，作飛梯，四面俱進，晝夜不息。琮拒守彌固，殺傷千余人，卒不能拔。慕容皝遣慕容汗及司馬封奕等共救之。汗與蘭遇於牛尾谷，汗兵大敗，死者太半，奕整陳力戰，故得不沒。蘭欲乘勝窮追，慕容翰恐遂滅其國，止之。蘭曰：「此已成擒，無有余理，卿正慮遂滅卿國耳！今慕容仁在東，若進而得志，吾將迎之以為國嗣，終不負卿，使宗廟不祀也。」翰曰：「吾投身相依，無復還理；國之存亡，於我何有！但欲為大國之計，且相為惜功名耳。」乃命所部欲獨還，蘭不得已而從之。

三三六年六月，護遼遣中軍將軍李詠襲慕容皝。詠趣武興，都尉張萌擊擒之。護遼別遣段蘭將步騎數萬屯柳城西回水，宇文逸豆歸攻安晉以為蘭聲援。帥步騎五萬向柳城，蘭不戰而遁。引兵北趣安晉，逸豆歸棄輜重走，慕容皝遣司馬封奕帥輕騎追擊，大破之。

三三八年三月，慕容皝引兵攻掠令支以北諸城。護遼將追之，慕容翰曰：「今趙兵在南，當並力禦之；而更與燕鬥。燕王自將而來，其士卒精銳，若萬一失利，將何以禦南敵乎！」鬱蘭怒曰：「吾前為卿所誤，以成今日之患；吾不復墮卿計中矣！」乃悉將見眾追之。設伏以待之，大破鬱蘭兵，斬首數千級，掠五千戶及畜產萬計以歸。鬱蘭既敗，不敢復戰，帥妻子、宗族、豪大千余家，棄令支，奔密雲山。將行，執慕容翰手泣曰：「不用卿言，自取敗亡；我固甘心，令卿失所，深以為愧。」翰北奔宇文氏。

三四三年，宇文逸豆歸執鬱蘭，送於後趙，並獻駿馬萬匹。趙天王石虎命鬱蘭帥所眾鮮卑五千人屯令支。後，鬱蘭卒於令支，子龕代領其眾。
## 據
*《資治通鑑》
分類:段部世家
段末波

**段末波**，晉書作**末杯**、通鑑作**末柸**，遼西段部鮮卑人，就六眷從弟也。

就六眷與弟匹磾、從弟末波等率五萬餘騎圍石勒於襄國。勒登城望之，見將士皆釋仗寢臥，無警備之意，勒因其懈怠，選募勇健，穿城突出，直衝末波，生禽之。置之座上，與飲宴盡歡，約為父子，盟誓而遣之。末波既得免，就六眷等遂攝軍而還，不復報浚，歸於遼西。自此以後，末波常不敢南向溲焉，人問其故，末波曰：「吾父在南。」其感勒不害己也如此。就六眷卒，其子幼弱，匹磾與劉琨世子群奔喪。匹磾陰卷甲而往，欲殺其從叔涉復辰、羽鱗及末波而奪其國。末波等知之，遣軍逆擊，匹磾、劉群為末波所獲。匹磾走還薊，懼琨禽己，請琨宴會，因執而害之。匹磾既殺劉琨，與羽鱗、末波自相攻擊，部眾乖離。欲擁其眾徙保上谷，阻軍都之險，以拒末波等。平文帝聞之，陰嚴精騎將擊之。匹磾恐懼，南奔樂陵。後石勒遣石虎擊段文鴦於樂陵，破之，生擒文鴦。匹磾遂率其屬及諸塢壁降於石勒。末波自稱幽州刺史，屯遼西。末波卒，國人立日陸眷孫護遼為主。
## 據
*《魏書·卷一百三 列傳第九十一》
分類:段部世家
段護遼

**段護遼**，晉書作**遼**，遼西段部鮮卑人，日陸眷之孫也。

三二五年，段牙徙都；即去令支。護遼欲奪其位，以徙都為牙罪，十二月，帥國人攻牙，殺之，自立。段氏自務勿塵以來，日益強盛，其地西接漁陽，東界遼水，所統胡、晉三萬余戶，控弦四五萬騎。

三三三年，慕容翰與其子出奔段氏。護遼素聞其才，冀收其用，甚愛重之。慕容仁盡有遼東之地，護遼及鮮卑諸部皆與仁遙相應援。三三四年，護遼遣兵襲徒河，不克；復遣其弟蘭與慕容翰共攻柳城，柳城都尉石琮、城大慕輿並力拒守，蘭等不克而退。護遼怒，切責蘭等，必令拔之。

三三六年六月，護遼遣中軍將軍李詠襲慕容皝。詠趣武興，都尉張萌擊擒之。護遼別遣段蘭將步騎數萬屯柳城西回水，宇文逸豆歸攻安晉以為蘭聲援。帥步騎五萬向柳城，蘭不戰而遁。三月，護遼將數千騎寇抄慕容。司馬封奕縱擊，大破之，斬其將榮伯保。

三三七年三月，慕容於乙連城東築好城以逼乙連，留折沖將軍蘭勃守之。四月，護遼以車數千兩輸乙連粟，蘭勃擊而取之。六月，護遼又遣其從弟揚威將軍屈雲將精騎夜襲子遵於興國城，遵擊破之。護遼數與相攻，北平陽裕諫曰：「『親仁善鄰，國之寶也。』況慕容氏與我世婚，叠為甥舅，有才德，而我與之構怨；戰無虛月，百姓雕弊，利不補害，臣恐社稷之憂將由此始。願兩追前失，通好如初，以安國息民。」護遼不從，出裕為北平相。

護遼數侵趙邊，慕容皝遣揚烈將軍宋回稱藩於後趙，乞師以討護遼，趙王石虎厚加慰答。三三八年正月，慕容皝遣都尉趙如趙，聽師期。石虎將擊護遼，募驍勇者三萬人，悉拜龍騰中郎。會護遼遣段屈雲襲趙幽州，幽州刺史李孟退保易京。虎乃以桃豹為橫海將軍，王華為渡遼將軍，帥舟師十萬出漂渝津；支雄為龍驤大將軍，姚弋仲為冠軍將軍，帥步騎七萬為前鋒以伐護遼。三月，趙還至棘城。燕王慕容皝引兵攻掠令支以北諸城。護遼追之，燕設伏以待之，大破段鬱蘭兵，斬首數千級，掠五千戶及畜產萬計以歸。趙王虎進屯金臺。支雄長驅入薊，護遼所署漁陽、上谷、代郡守相皆降，取四十余城。護遼以其弟蘭既敗，不敢復戰，帥妻子、宗族、豪大千余家，棄令支，奔密雲山。虎遣將軍郭太、麻秋帥輕騎二萬追護遼，至密雲山，獲其母妻，斬首三千級。護遼單騎走險，遣其子乞特真奉表及獻名馬於趙，虎受之。十二月，護遼自密雲山遣使求迎於趙；既而中悔，復遣使求迎於燕。趙王虎遣征東將軍麻秋帥眾三萬迎之， 慕容皝自帥諸將迎護遼，護遼密與燕謀覆趙軍。遣慕容恪伏精騎七千於密雲山，大敗麻秋於三藏口，死者什六七，秋步走得免。慕容皝盡得護遼之眾，待護遼以上賓之禮。三三九年護遼謀反於燕，燕人殺護遼及其黨與數十人，送護遼首於趙。
## 據
*《資治通鑑》
分類:段部世家
段龕

**段龕**，遼西段部鮮卑人，鬱蘭之子也。

鬱蘭卒於令支，段龕代領其眾，因石氏之亂，擁部落南徙。三五〇年正月，冉閔更後趙國號曰衛，易姓李氏，大赦，改元青龍。段龕據陳留，建義將軍段勤據黎陽，姚弋仲據灄頭，蒲洪據枋頭，眾各數萬，不附於閔。七月，龕引兵東據廣固，自稱齊王。三五一年，段龕以青州內附晉，二月，晉以龕為鎮北將軍。封齊公。

三五五年，鎮北將軍段龕與前燕皇帝慕容儁書，抗中表之儀，非其稱帝。儁怒，十一月，以太原王恪為大都督、撫軍將軍，陽鶩副之，以擊龕。儁以段龕方強，謂太原王恪曰：「若龕遣軍拒河，不得渡者，可直取呂護而還。」恪分遣輕軍先至河上，具舟楫以觀龕誌趣。龕弟羆，驍勇有智謀，言於龕曰：「慕容恪善用兵，加之眾盛，若聽其濟河，進至城下，恐雖乞降，不可得也。請兄固守，羆帥精銳拒之於河，幸而戰捷，兄帥大眾繼之，必有大功。若其不捷，不若早降，猶不失為千戶侯也。」龕不從。羆固請不已，龕怒，殺之。

三五六年正月，燕太原王恪引兵濟河，未至廣固百余裏，段龕帥眾三萬逆戰。恪大破龕於淄水，執其弟欽，斬右長史袁範等。齊王友辟閭蔚被創，恪聞其賢，遣人求之，蔚已死，士卒降者數千人。龕脫走，還城固守，恪進軍圍之。燕太原王恪招撫段龕諸城。龕所署徐州刺史陽都公王騰舉眾降，恪命騰以故職還屯陽都。

燕大司馬恪圍龕於廣固，為高墻深塹以守之。齊人爭運糧以饋燕軍。龕嬰城自守，樵采路絕，城中人相食。龕悉眾出戰，恪破之於圍裏，先分騎屯諸門，龕身自衛蕩，僅而得入，余兵皆沒。於是城中氣沮，莫有固誌。十一月，龕面縛出降，並執朱禿送薊。恪撫安新民，悉定齊地，徙鮮卑、胡、羯三千余戶於薊。慕容儁以段龕為伏順將軍。三五七年，儁殺龕，坑其徒三千余人。

## 據
*《資治通鑑》
分類:段部世家
大隈重信

**大隈重信** ，小字**八太郎**。肥前人，藩士信保長子。誕於天保九年三月十一日。

## 生平
少慧穎，倜儻有志節，及壯，諳蘭學，授佐賀弘道館教習。明治元年，授外國事務局判事。二年，遷會計次官，會訂《新貨條例》。三年九月，以民部大輔授參議。六年十月，帝詔封重信為大藏卿，兼領參議如故。既為政，重信夙夜勤勞，奏論日本維新之事。又與參議伊藤博文等言變通宜納西學，於是奏改地租、興教化、辦遊學、設互市。其尤要者，則定商律、稅律、交涉律、議立憲政，皆次第行矣。

十四年，重信疏呈請開設國會，博文等力持不可。十月，詔緩議，重信怏怏，乞休。及致政，重信合前參議板垣退助、後藤象二郎等組織立憲改進黨，數上書言即開國會。十五年，卒立早稻田大學於京畿。二十年，以元勳授伯爵。廿一年二月，博文薦重信入內閣，拜外務大臣。明年，與英人訂草約，欲授外人為法官，輿論嘩然。十月，百姓以藥彈擊重信，創甚，尋疏辭。

卅一年，與自由黨人退助、尾崎行雄等合組憲政黨，授總裁。頃之，國會既改選，重信等遂握威柄。六月，帝詔封重信為內閣總理大臣，授退助掌內務、行雄掌文部。重信雖執政，而遇事與退助、行雄等多龃齬。未幾，行雄以譖劾辭，重信引犬養毅入，閣臣傾軋益甚。八月，夏威夷內亂，美國伺隙廢夏國為州縣。重信以夏國素善日本，抗疏伐之，羣臣恐起釁，內怵，帝亦怨之。十一月，重信疏請致仕，帝許之。四十年，授早稻田大學校長。大正三年四月，帝詔重信起復，拜總理大臣。八月，歐戰起，重信以「日英同盟」論與德國絕交。及宣戰，重信遣大軍征青島，陷之，德兵俱潰降。四年，與中國訂《民四條約》。五年七月，晉侯爵。十月，重信以老疾乞休，章數上，至是始許。十一年一月十日，重信卒，年八十三。葬於京師護國寺，子信常襲爵。

## 引據
* Yomiuri Shimbun:  Less than 30% of primary school students in Japan know historical significance of Ōkuma , 2008.
* Photograph of Rabindranath Tagore and Count Okuma in Japan in the South Asian American Digital Archive (SAADA)
* Idditti, Smimasa. *Life of Marquis Shigenobu Okuma: A Maker of New Japan*. Kegan Paul International Ltd. (2006). 
* Idditti, Junesay. *Marquis Shigenobu Okuma – A Biographical Study in the Rise of Democratic Japan*. Hokuseido Press (1956). ASIN: B000IPQ4VQ
* Lebra-Chapman, Joyce. *Okuma Shigenobu: statesman of Meiji Japan*. Australian National University Press (1973). 
* Oka Yoshitake, et al. *Five Political Leaders of Modern Japan: Ito Hirobumi, Okuma Shigenobu, Hara Takashi, Inukai Tsuyoshi, and Saionji Kimmochi*. University of Tokyo Press (1984). 
* Tokugawa Munefusa (2005). *Tokugawa yonhyakunen no naisho-banashi: raibaru bushō-hen* Tokyo: Bungei-shunju
* Brownas, Sidney DeVere. *Nagasaki in the Meiji Restoration: Choshu Loyalists and British Arms Merchants*.http://www.uwosh.edu/home_pages/faculty_staff/earns/meiji.html  Retrieved on August 7, 2008.

分類:江戶列傳
分類:明治列傳
分類:大正列傳
西燕威帝

**慕容沖**，小字**鳳凰**，西燕之威帝也，前燕景昭帝之子，幽帝之弟。前秦天王苻堅滅前燕，沖姊清河公主，年十四，有殊色，堅納之。沖年十二，亦有龍陽之姿。堅又幸之，姊弟專寵，宮人莫進。王猛切諫，遂出沖為平陽太守。淝水之戰後，沖起兵叛秦，兄濟北王泓為眾所殺。沖被擁立為皇太弟，承製行事，置百官。進據阿房宮，自稱皇帝，改元更始，在位一年，為左將軍韓延所殺，後子瑤即位，諡為威皇帝。
## 據
*《資治通鑑》晉紀
慕容永

**慕容永**，字**叔明**，西燕之末帝也，廆弟運之孫。前燕為前秦所併，永隨皇帝慕容暐徙長安，夫妻賣靴於市。慕容沖稱帝，以其為右仆射。沖被殺，永攻段隨殺之。歷顗、瑤、忠諸君，永據長子，即帝位，改元中興，悉誅慕容儁及慕容垂子孫。在位九年，為後燕慕容垂所敗，被殺，西燕亡。
## 據
*《資治通鑑》晉紀
光嚴天皇

**光嚴天皇**，諱**量仁**。後伏見天皇第三子也。母曰藤原寧子，號廣義門院。天皇承後醍醐之禪，為北朝之始，又日本國九十六世也。

## 本紀
正和二年七月九日降誕。以持明院統正嫡，自叔父花園上皇習學問。上皇授『誡太子書』。嘉曆元年七月廿四，後醍醐天皇冊立為東宮。

元弘元年秋八月廿四，天皇欲討柳營，事泄，乃幸笠置山。九月二十日，太子即位。

冬十月，先帝見執。越六日，傳劍璽於天皇。先帝配流隱岐。明年三月廿二，帝卽位於太政官廳，詔告天下。夏四月廿八，改元正慶。冬十一月十三日，遂大祀。

正慶二年春三月，先帝發兵規復京師。五月七日，幕府大將源尊󠄁氏叛，降於先帝。天皇并後伏見、花園兩上皇東奔，欲幸關東。次江州番場宿，路塞不得前。北條仲時知事不濟，遂與部下四百三十餘人皆伏劍死。天皇等就執，乃以神器歸於先帝。先帝遂詔廢正慶年號，復稱元弘三年。

五月廿八，光嚴天皇等還于京師。後伏見上皇落飾出家，且誘天皇同入釋門，天皇固辭之。

先帝既還宮重祚，廢光嚴天皇。元弘三年冬十二月，天皇進光嚴院尊號曰太上天皇。詔曰：「皇太子謙󠄁讓合道，惠澤普及。今避儲位於靑闈之月。伴󠄁仙遊於射岫之雲。仍雖無准的之舊踨，加以禮制崇敬，宜上尊號，爲太上天皇。」亦，以皇女懽子內親王為光嚴太上天皇后。

而後醍醐天皇重失政，亂天下。建武二年，太上天皇與藤原公宗，欲廢後醍醐天皇。然密吿有之。藤原公宗被誅殺。平時行續之。仍尊氏討伐，而背官軍。然官軍源義貞破之。則逃九州。
縮圖|光嚴太上天皇宸筆『般若波羅蜜多心經』
於是，太上天皇命義貞討伐於尊氏。于時建武三年二月。延元元年三月，太上天皇，納宸筆般若波羅蜜多心經於宗廟諸社。奧書曰，

尊氏掀紅旗，席捲四方，攻京師。建武三年八月十五日，太上天皇令弟豐仁卽帝位。先帝後醍醐，逃比叡山。而十一月，先帝降伏，授新帝神器。

十二月，先帝遷幸和州吉野。稱今上皇帝，啓南朝。對而京師朝廷者，可謂北朝。則二君立於日本國，相爭也。

數年而凡決雌雄了。北朝優。太上天皇與將軍，協力而執天下政務。太上天皇，定『曆應雜訴法』，而整訴訟制。親撰『風雅和歌集』，而欲隆盛文道。建立安國寺於全土，亦造營天龍寺。貞和四年五月六日，奉納御願文於神宮。此曰，「海內淸平，民閒安泰，帝道歸素朴，武運類金石。」

十月二十七日，光明天皇（豐仁）脫屣，而太上天皇長子興仁（崇光天皇）践祚。光嚴太上天皇執政，及十五年。雖亂世，京師得平靜歟。

然而，柳營家內訌有之。將軍弟源直義與將軍執事高階師直，相憎。雖太上天皇欲令兩者和平，不結實。將軍好師直。仍將軍與直義，至相爭也。而南朝復勢。勸應二年十一月七日，將軍背北朝，降於南朝〈南朝主者，謂後村上天皇也〉。仍崇光天皇被廢位，太上天皇執政被停止。同十二月二十三日，所在於北朝之神器，渡之於彼朝畢。

勸應三年閏二月二十日，南朝破和平，而侵攻於京師。將軍等〈直義朝臣于先月薨去了〉逃亡於江州。然而不伴太上天皇等。仍光嚴太上天皇・光明太上天皇・崇光太上天皇・龍樓等，被拐而遷幸於和州賀名生。京都大混亂。凡廟堂之祭禮等被止歟。將軍及雲客等，且令光嚴太上天皇第二子彌仁（後光嚴天皇）登極。尤光嚴太上天皇，所欲密出和州而令皇太子直仁卽位，有件計略。仍光嚴太上天皇失望󠄂。八月八日，光嚴太上天皇剃髮，而入禪門。

延文二年二月十八日，歸京。貞治二年，建立常照皇寺於丹州。隱棲於同地。修禪宗。後，以禪語〈『碧巌錄』也。「猿抱子歸青嶂裏。鳥啣花落碧巖前」云々〉開眼。

貞治三年七月七日，崩御。於常照皇寺。寶算五十二也。有遺誡幷辭世句。

遺誡曰，「老僧滅後，莫倣尋常式，以煩作荼毗等儀式。只須就山阿収瘞。松栢自生於塚上，風雲時往來者，爲予之好賓，甚所愛也。如其山民村童等欲結聚砂之戲縁，構小塔，不過尺寸，亦不及禁之。此一節只爲不欲動衆人労其勞力。但要省略耳。其或便於省力，則火葬又可也。一切法事不須爲之。」

辭世曰，

## 據

## 典
* 
* 
* 
* 
* 
* 
* 
* 
* 
* 
* 
** 
* 

分類:天皇本紀
慕容顗

**慕容顗**，西燕之主也。顗為宜都王桓之子，三八六年二月，左將軍韓延殺威帝，立段隨為燕王。三月，僕射慕容恒、尚書慕容永殺隨，立顗為燕王，改元建明，帥鮮卑男女四十余萬口去長安而東。恒弟護軍將軍韜誘顗，殺之於臨晉，恒怒，舍韜去。永與武衛將軍刁雲帥眾攻韜，韜敗，奔恒營。恒立威帝之子瑤為帝。
## 據
*《資治通鑑》晉紀
慕容瑤

**慕容瑤**，西燕之主也。瑤為慕容沖之子，三八六年二月，左將軍韓延殺沖，立段隨為燕王。三月，僕射慕容恒、尚書慕容永殺隨，立顗為燕王。恒弟護軍將軍韜誘殺顗於臨晉。恒立瑤為帝，改元建平，謚沖曰威皇帝。眾皆去瑤奔永，永執瑤，殺之，立慕容泓子忠為帝。
## 據
*《資治通鑑》晉紀
慕容忠

**慕容忠**，西燕之主也。瑤為慕容泓之子，三八六年二月，左將軍韓延殺威帝，立段隨為燕王。三月，僕射慕容恒、尚書慕容永殺隨，立顗為燕王。恒弟護軍將軍韜誘殺顗於臨晉。恒立威帝子瑤為帝，眾皆去瑤奔永，永執瑤，殺之，立忠為帝，改元建武。忠以永為太尉，守尚書令，封河東公。永持法寬平，鮮卑安之。至聞喜，聞後燕慕容垂已稱尊號，不敢進，築燕熙城而居之。六月西燕刁雲等殺忠，推慕容永為主，稱藩於後燕。
## 據
*《資治通鑑》晉紀
段隨

**段隨**，西燕之主也。本威帝之將，更始二年二月，威帝樂在長安，且畏後燕主垂之強，不敢東歸，課農築室，為久安之計；鮮卑咸怨之。左將軍韓延因眾心不悅，攻威帝，殺之，立隨為燕王，改元昌平。三月，僕射慕容恒、尚書慕容永襲隨，殺之，立宜都王桓子顗為燕王。
## 據
*《資治通鑑》晉紀